text:
Essuula 6
1 Abaana abato, muwulirenga abazadde bammwe mu Mukama waffe: kubanga kino kye kirungi.
2 Ossangamu ekitiibwa kitaawo ne nnyoko (lye tteeka ery'olubereberye eririmu okusuubiza),
3 olyoke obeerenga bulungi, era owangaalenga ennaku nnyingi ku nsi.
4 Nammwe, bakitaabwe, temusunguwazanga baana bammwe: naye mubalerenga mu kukangavvulanga ne mu kubuuliriranga kwa Mukama waffe.
5 Abaddu, muwulirenga bakama bammwe ab'omubiri nga mulina okutya n'okukankana, omutima gwammwe nga teguliimu bukuusa, nga Kristo;
6 si nga mu kuweereza okw'okungulu, ng'abaagala okusiimibwanga abantu; naye ng'abaddu ba Kristo, nga mukolanga n'omwoyo, Katonda by'ayagala,
7 nga muweerezanga n'okwagala nga Mukama waffe so si bantu:
8 nga mumanyil nti buli muntu ekirungi ky'akola, ky'aliweebwa nate eri Mukama waffe, oba muddu oba wa ddembe.
9 Nammwe, bakama baabwe, mubakolenga bwe mutyo, nga mulekanga okutiisa: nga mumanyi nga Mukama waabwe era owammwe ali mu ggulu, so tewali kusosola mu bantu gy'ali.
10 Eky'enkomerero, mubenga n'amaanyi mu Mukama waffe ne mu buyinza obw'amaanyi ge.
11 Mwambalenga ebyokulwanyisa byonna ebya Katonda, mulyoke muyinzenga okuyimirira eri enkwe za Setaani.
12 Kubanga tetumeggana na musaayi na mubiri, wabula n'abaamasaza, n'ab'obuyinza, n'abafuga ensi ab'omu kizikiza kino, n'emyoyo egy'obubi mu bifo ebya waggulu.
13 Kale mutwalenga ebyokulwanyisa byonna ebya Katonda, mulyoke muyinzenga okuguma ku lunaku olubi, era bwe mulimala okukola byonna, musobole okuyimirira.
14 Kale muyimirirenga, nga mwesibye mu kiwato kyammwe amazima, era nga mwambadde eky'omu kifuba obutuukirivu,
15 era nga munaanise mu bigere okweteekateeka okw'enjiri ey'emirembe;
16 era ku ebyo byonna nga mukwatiddeko engabo ey'okukkiriza, eneebayinzisanga okuzikiza obusaale bwonna obw'omuliro obw'omubi.
17 Muweebwe ne sseppewo ey'obulokovu, n'ekitala eky'Omwoyo, kye kigambo kya Katonda:
18 nga musabanga buli kiseera mu Mwoyo n'okusaba n’okwegayiriranga kwonna mu kunyiikiranga kwonna n’okwegayiririranga abatukuvu bonna,
19 era nange ndyoke mpeebwe okwogeranga okwasamyanga akamwa kange, okutegeezanga n'obuvumu ekyama eky'enjiri,
20 gye mbeerera omubaka waayo mu lujegere; njogerenga n'obuvumu mu yo, nga bwe kiŋŋwanira okwogeranga.
21 Naye nammwe mulyoke mutegeere ebifa gye ndi bwe biri, Tukiko, ow'oluganda omwagalwa era omuweereza omwesigwa mu Mukama waffe alibategeeza byonna:
22 gwe mbatumidde olw'ensonga eno, mulyoke mutegeere ebifa gye tuli, era abasanyuse emitima gyammwe.
23 Emirembe gibenga eri ab'oluganda, n'okwagala awamu n'okukkiriza ebiva eri Katonda Kitaffe ne Mukama waffe Yesu Kristo.
24 Ekisa kibeerenga n'abo bonna abaagala Mukama waffe Yesu Kristo mu butamala.


c: text/html

text:
1 Bassekabaka
Chapter 19
1 Awo Akabu n'abuulira Yezeberi byonna Eriya bye yakola era bwe yatta bannabbi bonna n'ekitala.
2 Awo Yezeberi n'atumira Eriya omubaka ng'ayogera nti Bakatonda bankole bwe batyo n'okukirawo, bwe sirifuula obulamu bwo okuba ng'obulamu bw'omu ku bo enkya bwe buliba nga kampegaano.
3 Awo bwe yalaba ekyo n'agolokoka n'agenda olw'obulamu bwe, n'ajja e Beeruseba ekya Yuda, n'alekayo omuddu we.
4 Naye ye yennyini n'atambula olugendo olw'olunaku lumu mu ddungu, n'ajja n'atuula wansi w'omwoloola: ne yeesabira okufa; n'ayogera nti Kinaamala; kaakano, ai Mukama, nziyaako obulamu bwange; kubanga sisinga bajjajjange obulungi.
5 N'agalamira ne yeebaka wansi w'omwoloola; kale, laba malayika n'amukomako, n'amugamba nti Golokoka olye.
6 N'atunula, kale, laba, omugaati nga guli awali omutwe gwe ogwokeddwa ku manda n'akasumbi ak'amazzi. N'alya n'anywa n'agalamira nate.
7 Malayika wa Mukama n'ajja nate omulundi ogw'okubiri n'amukomako n'ayogera nti Golokoka olye; kubanga olugendo lukuyinze obunene.
8 N'agolokoka n'alya n'anywa, n'atambula mu maanyi ag'emmere eyo ennaku amakumi ana emisana n'ekiro n'atuuka e Kolebu olusozi lwa Katonda.
9 N'atuukayo n'ayingira mu mpuku, n'asula omwo; kale, laba, ekigambo kya Mukama ne kimujjira, n'amugamba nti Okola ki wano, Eriya?
10 N'ayogera nti Nkwatiddwa obuggya bungi ku lwa Mukama Katonda ow'eggye; kubanga abaana ba Isiraeri balese endagaano yo, basudde ebyoto byo, era basse bannabbi bo n'ekitala: nange, nze nzekka, nze nsigaddewo; n'obulamu bwange babunoonya okubuggyawo.
11 N'ayogera nti Fuluma oyimirire ku lusozi mu maaso ga Mukama. Kale, laba, Mukama n'ayitawo, embuyaga nnyingi ez'amaanyi ne zimenya ensozi ne zaasa enjazi mu maaso ga Mukama; naye Mukama nga tali mu mbuyaga: awo oluvannyuma lw'embuyaga kikankano kya nsi; naye Mukama nga tali mu kikankano ky'ensi:
12 awo oluvannyuma lw'ekikankano muliro; naye Mukama nga tali mu muliro: awo oluvannyuma lw'omuliro ddoboozi ttono lya ggonjebwa.
13 Awo olwatuuka Eriya bwe yaliwulira, ne yeebikka amaaso ge mu munagiro, n'afuluma n'ayimirira mu mulyango gw'empuku. Kale, laba, ne wamujjira eddoboozi, ne lyogera nti Okola ki wano, Eriya?
14 N'ayogera nti Nkwatiddwa obuggya bungi ku lwa Mukama Katonda ow'eggye; kubanga abaana ba Isiraeri balese endagaano yo; basudde ebyoto byo, era basse bannabbi bo n'ekitala; nange, nze nzekka, nze nsigaddewo; n'obulamu bwange babunoonya okubuggyawo.
15 Awo Mukama n'amugamba nti Genda oddeyo mu kkubo lyo eri eddungu ery'e Ddamasiko: kale bw'olituuka ofukanga amafuta ku Kazayeeri okuba kabaka w'e Busuuli:
16 ne Yeeku mutabani wa Nimusi omufukangako amafuta okuba kabaka wa Isiraeri: ne Erisa mutabani wa Safati ow'e Aberumekola omufukangako amafuta okuba nnabbi mu kifo kyo.
17 Awo olulituuka oyo anaawonanga ekitala kya Kazayeeri Yeeku anamuttanga: n'oyo anaawonanga ekitala kya Yeeku Erisa anaamuttanga.
18 Era naye ndyesigaliza akasanvu mu Isiraeri amaviivi gonna agatafukaamiriranga Baali na buli kamwa akatamunywegeranga.
19 Awo n'avaayo n'asanga Erisa mutabani wa Safati eyali ng'alima ng'alina mu maaso ge emigogo gy'ente kkumi n'ebiri, ye ng'alina ogw'ekkumi n'ebiri: awo Eriya n'asomoka okugenda gy'ali n'amusuulako omunagiro gwe.
20 Awo n'aleka ente, n'adduka mbiro okugoberera Eriya, n'ayogera nti Nkwegayiridde, ka mmale okunywegera kitange ne mmange, ndyoke nkugoberere. N'amugamba nti Ddayo; kubanga nkukoze ki?
21 N'addayo n'atamugoberera n'addira omugogo gw'ente n'azitta, n'afumba ennyama yaazo n'ebintu eby'ente, n'agabira abantu ne balya. Awo n'agolokoka n'agoberera Eriya n'amuweereza.

robotstxt: allowed

filter: keep


text:
Olubereberye
Essuula 35
1 Katonda n'agamba Yakobo nti Golokoka, oyambuke e Beseri, otuule eyo: ozimbire eyo ekyoto eri Katonda, eyakulabikira bwe wadduka amaaso ga Esawu muganda wo.
2 Yakobo n'alyoka agamba ab'omu nnyumba ye n'abo bonna abaali naye nti Muggyeewo bakatonda abalala abali mu mmwe, mwetukuze, muwaanyise ebyambalo byammwe:
3 tugolokoke, twambuke e Beseri: nange ndizimbira eyo ekyoto eri Katonda, eyanziramu ku lunaku olw'okweraliikirira kwange, era eyabanga nange mu kkubo lye nnatambuliramu.
4 Ne bawa Yakobo bakatonda abalala bonna abaali mu mukono gwabwe, n'empeta ezaali mu matu gaabwe; Yakobo n'abikweka wansi w'omwera ogwali mu Sekemu.
5 Ne batambula: n'entiisa ennyingi n'egwa ku bibuga ebyabeetooloola, ne batagoberera baana ba Yakobo.
6 Awo Yakobo n'atuuka e Luzi, ekiri mu nsi ya Kanani (ye Beseri), ye n'abantu bonna abaali naye.
7 N'azimbira eyo ekyoto, n'ayita ekifo Erubeseri: kubanga eyo Katonda gye yamubikkulirwa, bwe yadduka amaaso ga muganda we.
8 Debola, omulezi wa Lebbeeka, n'afa, ne bamuziika emmanga wa Beseri wansi w'omwera: ne bagutuuma erinnya Alooninakusi.
9 Katonda n'alabikira nate Yakobo, bwe yava mu Padanalaamu, n’amuwa omukisa.
10 Katonda n'amugamba nti Erinnya lyo Yakobo: erinnya lyo tokyayitibwa nate Yakobo, naye Isiraeri lye linaabanga erinnya lyo: n'amutuuma erinnya Isiraeri.
11 Katonda n'amugamba nti Nze Katonda Omuyinza w'ebintu byonna: oyale weeyongerenga; eggwanga n'ekibiina eky'amawanga biriva mu ggwe, ne bakabaka baliva mu ntumbwe zo;
12 n'ensi gye nnawa Ibulayimu ne Isaaka, ndigikuwa ggwe, n'ezzadde lyo eririddawo ndiriwa ensi.
13 Katonda n'ava gy'ali n'alinnya, mu kifo mwe yayogerera naye.
14 Yakobo n'asimba empagi mu kifo mwe yayogerera naye, empagi ey'amayinja: n'agifukako ekiweebwayo ekyokunywa, n'agifukako amafuta.
15 Yakobo n'atuuma ekifo Katonda mwe yayogerera naye erinnya lyakyo Beseri.
16 Ne bava mu Beseri ne batambula; baali babulako ekiseera batuuke e Efulasi: Laakeeri n'ayagala okuzaala, n'alumwa nnyo.
17 Awo olwatuuka, bwe yali alumwa nnyo, omuzaalisa n'amugamba nti Totya; kubanga kaakano onoozaala omwana ow'obulenzi omulala.
18 Awo olwatuuka, obulamu bwe bwali nga bunaatera okugenda (kubanga yafa), n'amutuuma erinnya Benoni: naye kitaawe n'amutuuma Benyamini.
19 Laakeeri n'afa, ne bamuziika mu kkubo erigenda e Efulasi (ye Besirekemu).
20 Yakobo n'asimba empagi ku malaalo ge: eyo ye mpagi ey'amalaalo ga Laakeeri ne leero.
21 Isiraeri n'atambula, n’asimba eweema ye ng'ayise ku kigo kya Ederi.
22 Awo olwatuuka, Isiraeri bwe yali ng'atudde mu nsi eyo, Lewubeeni n'agenda n'asula ne Bira omuzaana wa kitaawe: Isiraeri n'akiwulirako. Batabani ba Yakobo baali kkumi na babiri:
23 abaana ba Leeya; Lewubeeni, omubereberye wa Yakobo, ne Simyoni, ne Leevi, ne Yuda, ne Isakaali, ne Zebbulooni:
24 abaana ba Laakeeri; Yusufu, ne Benyamini:
25 n'abaana ba Bira, omuzaana wa Laakeeri; Ddaani ne Nafutaali:
26 n'abaana ba Zirupa, omuzaana wa Leeya; Gaadi ne Aseri: abo be batabani ba Yakobo, abaamuzaalirwa mu Padanalaamu.
27 Yakobo n'ajja eri Isaaka kitaawe mu Mamule, mu Kiriasualaba (ye Kebbulooni), Ibulayimu ne Isaaka mwe baatuulanga.
28 N'ennaku za Isaaka zaali myaka kikumi mu kinaana.
29 Isaaka n'ata omukka, n'afa, n'atwalibwa eri abantu be, ng'akaddiye, ng'awezezza ennaku nnyingi: Esawu ne Yakobo abaana be ne bamuziika.


text:
Olubereberye
Essuula 20
1 Ibulayimu n'ava eyo n'atambula okugenda mu nsi ey'obukiika obwa ddyo, n'atuula wakati wa Kadesi ne Ssuuli; n'abeera mu Gerali.
2 Ibulayimu n'ayogera ku Saala mukazi we nti Ye mwanayinaze: ne Abimereki kabaka w'e Gerali n'atuma, n'atwala Saala.
3 Naye Katonda n'ajjira Abimereki mu kirooto eky'ekiro, n'amugamba nti Laba, ggwe oli mufu bufu, olw'omukazi gwe watwala; kubanga alina bba.
4 Era Abimereki yali nga tannamusemberera: n'ayogera nti Mukama, olitta eggwanga newakubadde nga ttuukirivu?
5 Teyaŋŋamba ye yennyini nti Ye mwannyinaze? naye omukazi, omukazi yennyini n'ayogera nti Ye mwannyinaze: nga nnina omutima omutuukirivu n'engalo ezitaliiko kabi bwe nnakola ekyo.
6 Katonda n'amugamba mu kirooto nti Weewaawo, mmanyi nga wakola ekyo ng'olina omutima omutuukirivu, era nange ne nkuziyiza okunnyonoona: kyennava nnema okukuganya okumukwatako.
7 Kale nno zzaayo mukazi w'omusajja; kubanga ye nnabbi, naye alikusabira, naawe oliba mulamu: era bw'otoomuzzeeyo, tegeera nga tolirema kufa, ggwe, n'ababo bonna.
8 Abimereki n'agolokoka enkya mu makya, n'ayita abaddu be bonna, n'abuulira ebyo byonna mu matu gaabwe: abasajja tre batya nayo.
9 Abimereki n’alyoka ayita Ibulayimu, n'amugamba nti Onkoze ki? nange nnakwonoona ntya, ggwe okundeetera nze n'obwakabaka bwange okwonoona okunene? Onkoze ebikolwa ebitagwana kukola.
10 Abimereki n'agamba Ibulayimu nti Walaba kiki, ekyakukoza ekyo?
11 Ibulayimu n'ayogera nti Kubanga nalowooza nti Mazima okutya Katonda tekuli mu kifo kino; nange balinzita olwa mukazi wange.
12 Era naye mazima ye mwanayinaze, mwana wa kitange, naye si mwana wa mmange; n'afuuka mukazi wange:
13 kale, Katonda bwe yantambuzatambuza okuva mu nnyumba ya kitange, ne ndyoka mmugamba nti Kino kye kisa kyo ky'ononjolesanga; mu buli kifo mwe tunaatuukanga, oyogeranga ku nze nti Ye mwannyinaze.
14 Ne Abimereki n'atwala endiga n'ente, n'abaddu n'abazaana, n'abiwa Ibulayimu, n'amuddiza Saala mukazi we.
15 Abimereki n'ayogera nti Ensi yange eri mu maaso go: tuula gy'onooyagala.
16 N'agamba Saala nti Laba, mpadde mwannyoko ebitundu lukumi ebya ffeeza: laba, ky'eky'okubikka ku maaso gy'oli eri abo bonna abali naawe; ne mu bigambo byonna ogattiddwa.
17 Ibulayimu n'asaba Katonda: Katonda n'awonya Abimereki, ne mukazi we, n'a bazaana be; ne bazaala abaana.
18 Kubanga Mukama yali asibidde ddala embuto zonna ez'omu nnyumba ya Abimereki, alwa Saala mukazi wa Ibulayimu.


text:
Wikipedia talk:Community Portal
WIKIPEDIA MU KYALO E MBAZZI---DDALA KISOBOKA!!!!!!![kyusa | edit source]
Ku mulembe guno ogwa Yintaneti, ensi yafuuka kyalo kimu. Omuntu asobolera ddala okukola ebintu bingi nga yeyambisa emikutu gya yintaneti egy'enjawulo ng'asinzira wonna waali mu nsi yonna. Mu kunoonya amagezi, ffenna twenkana anti tubeera bayizi. Na bwe kityo, oba oli mu kibuga oba mu kyalo, kasita obeera ku Yintaneti,osobola okugyeyambisa okukuguka mu ebyo byoyagala. E Mbazzi, twagala tutandikeyo pulojekiti nga Bannakyalo nabo basobola okweyambisa Yintanenti okwekulakulanya mu byobulimi, mu byobulamu ate ne mu byenfuna. Bannambazzi bajja kusomesebwa okukozesa Kompyuta ate naddala mu nkulakulana yaabwe.Olwo bagenda kutandika okuwanyisiganya enkola ezisinga okuba ennungi mu bintu ebyenjawulo. Waliwo ekizimbe ekyaweereddwayo okusobola okubeera ekungaaniro lya Bannambazzi. Kati ekyetaagisa kwe kufuna Kompyuta wamu n'ebirala ebikozesebwa. Tusuubira okukozesa amasanyalaze g'enjuba. Tugenda kukola bino byonna nga tuyita mu kibiina kyaffe eky'Abalimi b'e MBAZZI. Twagala tukozese olulimi oluganda kuba ffenna tulutegeera bulungi. Abantu ab'enjawulo bajja kuwandiikanga ku nsonga ezo waggulu mu ngeri y'okuwanyisiganya ebirowoozo . Bino bigenda kusinga kwesigamizibwa ku nkola ezigezeseddwaako mu kyalo.Oli asobola n'okuwandiika ku ebyo bye yalabako oba bye yasomako.


text:
Essuula 1
1 Pawulo ne Timoseewo, abaddu ba Kristo Yesu, eri abatukuvu bonna mu Kristo Yesu abali mu Firipi, wamu n'abalabirizi n'abaweereza:
2 ekisa kibeerenga gye muli n'emirembe ebiva eri Katonda Kitaffe ne Mukama waffe Yesu Kristo.
3 Nneebaza Katonda wange buli lwe mbajjukira,
4 ennaku zonna buli lwe mbasabira mwenna nsaba n'essanyu,
5 olw'okussa ekimu kwammwe okw'okubunya enjiri okuva ku lunaku olw'olubereberye okutuusa kaakano;
6 nga ntegeeredde ddala kino ng'oyo eyatandika omulimu omulungi mu mmwe aligutuukiriza okutuusa ku lunaku lwa Yesu Kristo:
7 nga bwe kiri ekirungi nze okulowoozanga ekyo gye muli mwenna, kubanga ndi nammwe mu mutima gwange, bwe mussa ekimu mwenna awamu nange mu kisa, mu kusibibwa kwange era ne mu kuwolerezanga enjiri n'okuginywezanga.
8 Kubanga Katonda ye mujulirwa wange, bwe mbalumirwa omwoyo mwenna mu kusaasira kwa Kristo Yesu.
9 Era kino kye nsaba okwagala kwammwe kweyongereyongerenga kusukkirirenga mu kutegeera n'okwawula kwonna:
10 mulyoke musiimenga ebisinga obulungi; mubeerenga abatalina bukuusa era abatalina kabi okutuusa ku lunaku lwa Kristo;
11 nga mujjudde ebibala eby'obutuukirivu, ebiriwo ku bwa Yesu Kristo, Katonda aweebwe ekitiibwa, atenderezebwe.
12 Naye njagala mmwe okutegeera, ab'oluganda, ng'ebyambaako byajja lwa kubunya bubunya enjiri;
13 n'okusibibwa kwange ne kulyoka kulabika mu Kristo eri basserikale bonna aba kabaka, n'abalala bonna;
14 n'ab'oluganda abasinga obungi mu Mukama waffe ne balyoka baguma olw'okusibwa kwange ne beeyongeranga nnyo okwaŋŋanga okubuuliranga ekigambo kya Katonda nga tebatya.
15 Abalala babuulira Kristo lwa buggya n'okuyomba; era n'abalala bamubuulira lwa kisa:
16 bano babuulira lwa kwagala, nga bamanyi nga nnateekebwawo lwa kuwolerezanga enjiri:
17 naye bali babuulira Kristo olw'okuyomba, si mu mazima, nga balowooza okundeetera ennaku mu kusibibwa kwange.
18 Naye n'ekyo nsonga? wabula nga mu ngeri zonna, oba mu bukuusa oba mu mazima, Kristo abuulirwa; n'ekyo nkisanyukidde, weewaawo era ndisanyuka.
19 Kubanga mmanyi ng'ekyo kirinviiramu obulokozi olw'okusaba kwammwe n'okuweebwa Omwoyo wa Yesu Kristo,
20 nga bwe ntunuulira ennyo ne nsuubira nga ssirikwatibwa nsonyi mu kigambo kyonna, wabula nga Kristo, ennaku zonna, era ne kaakano anaagulumizibwanga mu mubiri gwange mu buvumu bwonna, oba mu bulamu oba mu kufa.
21 Kubanga gye ndi okuba omulamu ye Kristo, n'okufa ge magoba.
22 Naye oba ng'okuba omulamu mu mubiri, okwo nga kye kibala eky'omulimu gwange, kale ssimanyi kye nneeroboza.
23 Naye nziyizibwa enjuyi zombiriri, nga nneegomba okugenda okubeera ne Kristo; kubanga kwe kusinga ennyo nnyini:
24 naye okubeera mu mubiri kwe kusinga okwetaagibwa ku lwammwe.
25 Era, kubanga ntegeeredde ddala bwe ntyo, mmanyi nga ndibeera, era ndibeera wamu nammwe mwenna, olw'okuyitirira kwammwe n'okusanyuka olw'okukkiriza:
26 okwenyumiriza kwammwe kulyoke kusukkirire mu Kristo Yesu ku bwange, nze olw'okujja gye muli nate.
27 Naye kyokka okutambula kwammwe kubeerenga nga bwe kigwanira enjiri ya Kristo: bwe ndijja okubalabako oba nga ssiriiwo, ndyoke mpulire ebifa gye muli, nga munywedde mu mwoyo gumu, nga mulwaniriranga okukkiriza okw'enjiri n’emmeeme emu;
28 so nga temukangibwa balabe mu kigambo kyonna: ke kabonero ddala gye bali ak'okuzikirira, naye eri mmwe ka bulokozi, era obuva eri Katonda;
29 kubanga mwaweebwa ku lwa Kristo si kumukkiriza kwokka, era naye n'okubonaabonanga ku lulwe:
30 nga mulina okulwana kuli kwe mwalaba gye ndi, era kwe muwulira kaakano okuli gye ndi.


text:
Yoswa
Chapter 2
1 Yoswa omwana wa Nuni n'atuma abantu babiri nkiso okuva mu Sittimu okuketta, ng'ayogera nti Mugende, mukebere ensi ne Yeriko. Ne bagenda, ne bayingira mu nnyumba ey'omwenzi, erinnya lye Lakabu, ne basulayo.
2 Kabaka w'e Yeriko ne bamubuulira, nga boogera nti Laba, wayingidde muno ekiro ku baana ba Isiraeri okuketta ensi.
3 Kabaka w'e Yeriko n'atumira Lakabu, ng'ayogera nti Goba abantu abazze gy'oli, abaayingidde mu nnyumba yo: kubanga bazze okuketta ensi yonna.
4 Omukazi n'abatwala bombi, n'abakisa; n'ayogera nti Weewaawo, abantu bazze gye ndi, naye nabadde simanyi gye bavudde.
5 awo obudde bwe bwatuuse okuggalawo wankaaki, ng'enzikiza ekutte, abantu ne bagenda: abantu gye bazze simanyi: mubagoberere mangu; kubanga munaabatuukako.
6 Naye yali abalinnyisizza ku kasolya, n'ababikkako emiti egy'obugoogwa, gye yali ateeseteese obulungi ku kasolya.
7 Abantu ne babagoberera mu kkubo erya Yoludaani okutuuka ku musomoko: abaabagoberera bwe baamala okuvaayo, ne balyoka baggalawo wankaaki.
8 Bo nga tebanneebaka; n'alinnya gye bali ku kasolya;
9 n'agamba abantu nti Mmanyi nga Mukama abawadde ensi, era ng'entiisa yammwe etukutte, era ng'abali mu nsi bonna basaanuuka mu maaso gammwe.
10 Kubanga twawulira Mukama bwe yakaliza Ennyanja Emmyufu mu maaso gammwe, bwe mwava mu Misiri; era kye mwakola bakabaka ababiri ab'Abamoli abaali emitala wa Yoludaani, Sikoni ne Ogi; be mwazikiririza ddala.
11 Naffe bwe twakiwulira emitima gyaffe ne giryoka gisaanuuka; so tewali muntu asigalamu omwoyo gwonna ku lwammwe: kubanga Mukama Katonda wammwe, oyo ye Katonda waggulu mu ggulu, era wansi ku nsi.
12 Kale kaakati, mbeegayiridde, mundayirire Mukama, kubanga mbakoze bulungi nammwe okugikola obulungi ennyumba ya kitange, era mumpe akabonero ak'amazima:
13 era n'okuwonya kitange ne mmange ne bannyinaze ne baganda bange ne byonna bye balina, n'okulokola obulamu bwaffe mu kufa.
14 Abantu ne bamugamba nti Obulamu bwaffe buligatta obulamu bwammwe, bwe mutalibuulira bigambo byaffe bino awo Mukama bw'alituwa ensi, ne tulyoka tukukolera ekisa n'amazima.
15 Awo n'abassa n'omugwa ng'abayisa mu ddirisa; kubanga ennyumba ye yali ekwatanye ku bbugwe ow'ekibuga, naye yabeera ku bbugwe.
16 N'abagamba nti Mugende ku lusozi, abaabagoberedde baleme okubasanga: era mwekwekereyo ennaku ssatu, okutuusa abaabagoberedde lwe balikomawo; oluvannyuma muliyinza okugenda.
17 Abantu ne bamugamba nti Tetulina musango ku kirayiro kyo kino ky'otulayizizza.
18 Laba, bwe tulijja mu nsi, olisiba akagwa kano akamyufu mu ddirisa ly'otuyisizzaamu: era olikuŋŋaanyiza mu nnyumba gy'oli kitaawo ne nnyoko ne baganda bo, n'ennyumba yonna eya kitaawo.
19 Bwe kityo, omuntu yenna aliva mu miryango egy'ennyumba yo ku luguudo, omusaayi gwe guliba ku mutwe gwe, naffe tetulizza musango: era omuntu yenna alibeera naawe mu nnyumba, omusaayi gwe guliba ku mutwe gwaffe, bw'alikwatibwa omukono gwonna:
20 Naye bw'olibuulira ebigambo byaffe bino tetulizza musango olw'ekirayiro kyo ky'otulayizizza.
21 N'ayogera nti Wabe ng'ebigambo byammwe bwe biri. N'abasindika, ne bagenda n'asiba akagwa akamyufu mu ddirisa.
22 Ne bagenda ne batuuka ku lusozi, ne babeera eyo ennaku ssatu, okutuusa abaabagoberera lwe baamala okukomawo abaabagoberera baabanoonya mu kkubo lyonna, ne batabalaba:
23 Awo abantu ababiri ne bakomawo, ne baserengeta ku lusozi, ne basomoka, ne bajja eri Yoswa omwana wa Nuni; ne bamubuulira byonna ebyababaako.
24 Ne bamugamba Yoswa nti Mazima Mukama atuwadde mu mikono gyaffe ensi yonna; era nate abali mu nsi bonna basaanuukira ddala mu maaso gaffe.


text:
Nekkemiya
Chapter 2
1 Awo olwatuuka mu mwezi Nisani mu mwaka ogw'amakumi abiri ogwa Alutagizerugizi kabaka, omwenge bwe gwali guli mu maaso ge, ne nsitula omwenge ne nguwa kabaka. Era obw'edda bwonna nga sinakuwaliranga mu maaso ge.
2 Kabaka n'aŋŋamba nti Kiki ekinakuwazizza amaaso go, okulwala nga tolwadde? kino si kigambo kirala wabula obuyinike obw'omu mutima. Awo ne ndyoka ntya nnyo.
3 Ne ŋŋamba kabaka nti Kakaba abe omulamu emirembe gyonna: kiki ekyandirobedde amaaso gange obutanakuwala, ekibuga, ekifo eky'amalaalo ga bajjajjange, nga kizise n'emiryango gyakyo nga gyokeddwa omuliro?
4 Awo kabaka n'aŋŋamba nti Weegayirira ki? Awo ne nsaba Katonda w'eggulu.
5 Ne ŋŋamba kabaka nti Kabaka bw'anaasiima, era oba ng'omuddu wo alabye ekisa mu maaso go, ontume e Yuda eri ekibuga eky'amalaalo ga bajjajjange nkizimbe.
6 Kabaka n'aŋŋamba, (kaddulubaale naye ng'atudde naye,) nti Olugendo lwo luliba lwa nnaku mmeka? era olidda ddi? Awo kabaka n'asiima okuntuma; ne mmulaga ekiseera.
7 Era nate ne ŋŋamba kabaka nti Kabaka bw'anaasiima, mpeebwe ebbaluwa eri abaamasaza abali emitala w'omugga, bampiseemu ntuuke mu Yuda;
8 n'ebbaluwa eri Asafu omukuumi w'ekibira kya kabaka, ampe emiti okubajja embaawo ez'enzigi z'ekigo eky'ennyumba era eza bbugwe w'ekibuga n'ez'ennyumba gye ndiyingira. Kabaka n'ampa olw'omukono omulungi ogwa Katonda wange ogwali ku nze.
9 Awo ne njija eri abaamasaza abaali emitala w'omugga ne mbawa ebbaluwa za kabaka. Era kabaka yali atumye nange abaami b'eggye n'abeebagala embalaasi.
10 Awo Sanubalaati Omukoloni ne Tobiya omuddu Omwamoni bwe baakiwulira, ne kibanakuwaza nnyo kubanga omusajja azze okugezaako okuyamba abaana ba Isiraeri.
11 Awo ne njija e Yerusaalemi ne mmalayo ennaku ssatu.
12 Ne ngolokoka kiro, nze n'abasajja si bangi wamu nange; so saabuulirako muntu Katonda wange kye yateeka mu mutima gwange okukolera Yerusaalemi: so nga tewaali nsolo nange wabula ensolo gye nneebagala.
13 Ne nvaamu kiro mu luggi olw'omu kiwonvu, nga nkwata ekkubo ery'oluzzi olw'ogusota n'omulyango ogw'obusa, ne nneetegereza bbugwe wa Yerusaalemi eyamenyekamenyeka, n'emiryango gyakyo gyali gyokeddwa omuliro.
14 Awo ne nneeyongerayo eri omulyango ogw'oluzzi n'ekidiba kya kabaka: naye nga tewali kkubo ensolo gye nneebagadde ly'eneeyitamu.
15 Awo ne nnyambuka kiro awali akagga, ne nneetegereza bbugwe; ne nkyuka ne nnyingira mu mulyango ogw'omu kiwonvu, ne nkomawo bwe ntyo.
16 Abakulu ne batamanya gye nnagenda newakubadde kye nnakola; era nnali sinnababuulira Abayudaaya newakubadde bakabona newakubadde abakungu newakubadde abafuga newakubadde abalala abaakola omulimu.
17 Awo ne mbagamba nti Mulaba bwe tuli obubi, Yerusaalemi bwe kizise, n'enzigi zaakyo zookeddwa omuliro: mujje tuzimbe bbugwe wa Yerusaalemi, tuleme okuba nate ekivume.
18 Ne mbabuulira omukono gwa Katonda wange bwe gwali omulungi ku nze; era n'ebigambo bya kabaka bye yambuulira. Ne boogera nti Tugolokoke tuzimbe. Awo ne banyweza emikono gyabwe olw'omulimu ogwo omulungi
19 Naye Sanubalaati Omukoloni ne Tobiya omuddu Omwamoni ne Gesemu Omuwalabu bwe baakiwulira ne batusekerera nnyo, ne batunyooma ne boogera nti Kigambo ki kino kye mukola? mwagala okujeemera kabaka?
20 Awo ne mbaddamu ne mbagamba nti Katonda w'eggulu ye alituwa omukisa; ffe abaddu be kyetuliva tugolokoka ne tuzimba naye mmwe temulina mugabo newakubadde ebyammwe newakubadde ekijjukizo mu Yerusaalemi.


text:
MU kaweefube w’okutaasa ennyanja Nalubaale, BUKEDDE ekusongera ku birina okukolebwako okulaba nga tesaanawo. Leero omusasi waffe MARIA NAKITENDE akulambululidde ensonga y’ebinazi n’engeri gye bikosa ennyanja n’ebikolebwa okugitaasa.
BULI lukya abantu beeyongera okutema emiti okuliraana ennyanja kino ne kivaako okukosa ennyanja n’ebyennyanja okukendeera.
Ekitongole ekivunaanyizibwa okukuuma obutonde bw’ensi ekya NEMA kirina amateeka ge kyassaawo okulaba ng’obutonde tebutataaganyizibwa.
Muno mulimu: Omuntu yenna asenga okumpi n’ennyanja alina okulekayo mmita 200 okuva ku lubalama.
Abantu bangi ekiragiro kino bakiziimudde. Abalimi b’ebinazi omuli abantu abaabulijjo ne kkampuni erima ebinazi eya OPUL(OIL Palm Uganda Limited) eri wansi wa kkampuni enkozi ya butto eya BIDCO eyatuuka n’okulekayo mmita 100 zokka.
EMIGASO GY’EMITI
Omumyuka wa Kweba II, Ssenkubuge Bruce, agamba nti ky’abulabe okutema emiti egiri mu kibangirizi NEMA kye yalagira okulekawo.
Emiti gy’egiyamba okukola ng’akasengejja k’ebyo ebigenda mu nnyanja naye kati amazzi agava mu binazi agalimu n’eddagala gagenda butereevu mu nnyanja nga tegasengejjeddwa.
Giyamba n’okukwata empewo ey’amaanyi eva ku nnyanja etikkula amabaati ku mayumba.
Agamba nti, emiti egyo n’ensiko erekebwawo by’ebiyamba okutangira ettaka okukulukuta okutuuka mu nnyanja kubanga ligenda n’ebintu bingi omuli n’ebya pulasitiika ebyegatta mu nnyanja ekivuddeko n’ebyennyanja okukendeera.
Ssenkubuge asaba Gavumenti n’ebitongole ebivunaanyizibwa ku kukuuma obutonde okulwanyisa abantu aboonoonye obutonde okumpi n’ennyanja.
BIDCO
Atwala obutonde bw’ensi mu kkampuni erima ebinazi eya BIDCO, Richard Ssenkooza agamba nti kituufu amateeka ga NEMA galagira okulekayo miita 200 okuva ku nnyanja, naye waliwo ebitundu ebimu bye baalekayo miita 100 nga e Bwendero, Kitooke, Buguzi, Buyoga n’ebirala kyokka nga baakikola oluvannyuma lw’okulaba nga miita 200 zaali zibamalako ettaka, baasaba NEMA olukusa ne baweebwa n’ebbaluwa.
Agamba nti, wabula nga Oil Palm Uganda Limited(OPUL) bw’eri wansi wa BIDCO, bafaayo okulaba nga bakuuma obutonde obwetoolodde wonna we bakolera n’addala ennyanja Nalubaale era nga mu kutandika beetegereza nga bayita mu minisitule y’ebyobulimi
okulaba ebiyinza okuvaamu n’engeri y’okukwatibwamu nga mu kiseera kino bagoberera ebyavaamu.
Bakozesa International Base Management Practices okuli ey’eby’obulimi eva mu WILMA nga mu kino eddagala balifuuyira ku kinazi kye nnyini n’okukoola omuddo ne kibeera ku kinazi kyokka ekiremesa ettaka okukulukusa ebigimusa okutuuka mu nnyanja.
BIDCO KY’EKOZE OKUKUUMA OBUTONDE
Ssenkooza agamba nti, ebifo byonna ebyasimbiddwaamu ebinazi mu kibangirizi kya NEMA byakulekebwa nga tebirabirirwa wadde okussaako eddagala.
Bajja kukungulangako binazi bisobole okufuukamu emiti okuzzaawo egyo egyatemwa era nga n’abalimi ab’ebweru bonna baakukola kye kimu ate nga tebakyaddamu kukkiriza mulimi gwe batalambudde w’agenda kulima okusobola okubatangira okulima mu kibangirizi kya NEMA.
Agamba nti, baasazeewo okudda ku International Standard eyitibwa ISO 14,001 ekwata ku ngeri y’okukuuma obutonde bw’ensi n’addala mu kitundu kye balimu era nga baakufuna abakugu okuva Singapore agenda okusindikibwa aba WILMA balabe ebitundu eby’obulabe ebyakwatiddwaako n’engeri y’okubizza ku mutindo okukakasa ng’ebitundu n’obutonde obwayonoonebwa bizzibwawo.
Ssenkooza era agamba nti, nga BIDCO baatandise n’ensimbi obukadde 50 obw’okufunamu emiti gye bagenda okugabira abantu ku bwereere bagisimbe gisobole okuzzaawo egyatemwa kiyambeko
ne mu by’obulambuzi.
Mulimu: Emisizi, emikusu, emikebu egikola amaato n’egy’ebibala.


text:
Bya EDWARD SSERINNYA NE HARUNA MUGERWA
EWAMMWE mukyakola omukolo gw’okulima ebiggya? Okimanyi nti muyinza okuba nga muteganira bbule, ng’abantu be mulima abasezi tebaabaganya na kumalamu wiiki!
Oyinza okubiyita eby’olubalaato, naye abantu baliira ddala bannaabwe ensangi zino! Omwaka guno gwokka, abantu 13 baabakwatidde mu disitulikiti y’e Rakai lwa kutemula mukazi owoolubuto ne bamulya!
E Kasese bakutteyo babiri lwa busezi obulya abantu, ate mu disitulikiti y’e Rukungiri ne Kyenjojo, obusezi obw’okulya abantu bwesiriisiza ddala!
Ku ntandikwa y’omwezi guno, Mukasa Nsiyaleeta 35 ne Nericko Ssentajja 30, bano baaluganda era batuuze ku kyalo Kibulala mu ggombolola y’e Mateete e Ssembabule beekubira enduulu ku kyalo nga baagala babayambe ku booluganda lwabwe abalemeddemu omuze gw’okulya abantu.
Nsiyaleeta ne Ssentajja baalumiriza Vincent Ssempungu 47, Fridah Gayamba 55, Tereeza Nakimwero 33, Josephine Ndagire 53, Kavvule Deo ng’ono akola gwa kutema mbizzi ne nnyaabwe Leonica Nakagigo 76 nti bakomye omuze gw’okulya abafu!
Mu lukiiko lw’ekyalo, bino abalumirizibwa baabiwakanya, kyokka Nsiyaleeta ne Ssentajja ne basimba nnakakongo nti waakiri okuggweera ku poliisi esalewo eky’enkomeredde naye nga tebagenda kussa mukka okutuusa nga bano bakomezza omuze gw’okulya abantu abatalina musango!
Nga okyali kw’ebyo, abatuuze ku kyalo Kaliro mu ggombolola y’e Kyalulangira e Rakai, baatutte Immelda Ssegirinnya ne muwala we Namagga nga nabugi si mufungize ng’entabwe eva ku batuuze kubeeralikirira nti bayinza okutandika okubalya nga bwe kigambibwa nti bwe baakola ku Peace Arinaitwe Kyomukama n’omwana we Kamuniini ow’emyezi omwenda!
Immelda ye muka Bosco Ssegirinnya (kati ali mu kkomera e Masaka ku musango gw’okutta Kyomukama ne muwala we Kamuniini), Ssegirinnya y’omu ku bantu abaakwatibwa ku kyalo Kyakirugu muluka gw'e Kalungi e Kibaale-Kooki mu disitulikiti y’e Rakai, ku bigambibwa nti balya Kyomukama n’omwana we Kamuniini era nga kino Gabudyeri bba wa Kyomukama ng’abalumiriza nti baabaaga alaba era ye yabasimattuka naye nga baali baagala kumulya newankubadde nga bano poliisi yabaggulako gwa butemu!
Vincent Ssempungu agambibwa okulya abafu. Wano yabadde agwiriddwa ekimbe abantu kye baabadde balowooza nti kitambo.
Omu ku batuuze ku kyalo Kaliro ataayagadde kumwatuukiriza mannya yang’ambye: Immelda bwe yayimbuddwa ku Lwokuna lwa wiiki ewedde okuva mu kkomera e Masaka, yatuukidde ku kyalo kino n’amabaluwa agalaga ng’omulamuzi bw’amuyimbudde era talina musango.
Kirabika yabadde yeeralikiridde abatuuze okumukolako obulabe, era kye yasoose okukola kwe kuyisa mu bantu amabaluwa gano abamu kye bagamba nti kyabadde kikolwa kya kwetangira sikulwa ng’abantu bamugajambula nga twewali amuwolereza.
Kyokka ku Ssande olukiiko lw’ekyalo lwatudde nga lukubirizibwa Omutaka Christopher Jjumba, era nga luno lwassizza kimu nga nkuyege okugoba Immelda ku kyalo, naye nga bw’omanyi eby’abantu, ku Mmande baabukeerezza nkokola okumufuumuula era gye byakidde nga bamuwaddemu ensabaggere ne poliisi y’e Kibaale kwe kubiyingiramu oluvannyuma yeegatiddwaako ey’e Rakai era nga kati ali ku poliisi e Rakai gy’akuumirwa.
Lwaki temuva ku kulya abantu?
Nsiyaleeta ne Ssentajja, abamu nno ku batuuze baali balowooza nti balimba, era nga bali ku poliisi e Mateete baakuba n’ebirayiro nga bw’olaba abantu bye bakuba mu kkooti nga bagenda okuwa obujulizi, era bano baalayira ne bakinoogaanya bulungi nti tewali waaluganda gwe balinako mpalana wabula kye baagala bakomye obusezi obubalemesezza n’okuwasa abakazi ne banywerera mu ddya.
Abatuuze e Rakai baakanya kuteeka poliisi ku nninga abasezi babalage gye batereka abantu n’okukweka enviiri n’amagumba, si ekyo kyokka nga baagala abasezi bano okutwalibwako ku zimu ku ntaana ezaali zaakazikibwamu abantu babalage obukodyo bwe bakozesa mu kuziikula abafu, kyokka bino byonna poliisi yabigaana, era yalaba bakalambidde n’okwagala okugikolako obulabe nayo n’ebaanukuza na ttiyaggaasi.
Era ddala bino byampuna, abaali bakyalimu okubusaabuusa omu ku be baali balumiriza nti balya abantu ekitambo ne kimukuba n’agwa eri n’alambaala ng’eno bw’ayagula ettaka n’okumyuka amaaso awo buli omu n’akakasa nti ddala awo aba ali mu mbeera yakulya ku nnyama ya muntu!
Ssentebe w’ekyalo Kibulala, agamba nti abantu abatuuze bano ensonga wadde baazisoosa wuwe, wabula yabawa amagezi ensonga z’obusezi okuzimalira mu nnyumba, naye ne bigaana nga kirabika abali nabo baali tebaagala kukomya muze guno.
Atwala poliisi y’e Mateete Gregory Nuwagaba agamba: Bano tebayinza kuwona kuvunaanibwa kubanga waliwo emisango egibavunaana, baasigala mu kaduulu ka poliisi nga baguddwaako emisango okuli ogw’okusaalimbira gye baziika abafu n’okulinnyirira eddembe ly’abafu egiri ku MTE/CRB/416/2014.
Joseph Kabuubi naye bamulumiriza okulya abafu.
Kasese, Bundibugyo n’e Kyenjojo balya abafu
Ssentebe wa ggombolola y’e Rugaaga, Mathias Tushabomwe gye buvuddeko yagambye: Mu ggombolola yange naddala ku kyalo Katooma, tukutte abasezi abawera kyokka ng’abamu babeera n’obukono bw’abaana kati olwo babuggya wa? Bano tebalya bantu bennyini era kino kye kimu ku byalo okusinga abasamize. Abantu abaliko abasinga baava Rakai ekirowoozebwa nti bandiba nga be balya abantu.
Ku kyalo Kyarusozi mu disitulikiti y’e Kyenjojo, Fr. Richard Potthast enzaalwa ya Amerika, bwe yatuuka mu kitundu kino ne bamunyumiza eby’okulya abantu yabiwakanya, era n’agamba ye ayagala omusezi oyo eyeepanka okulya abantu kale ajje amulye.
Ku kyalo kuliko omutuuze ayitibwa Kahonaho, ono ye yamulabula amwerinde sikulwa amulya!
Bino byali ng’eby’olusaago, naye nga wayise ennaku bbiri Omumerika baamunula mu lutobazi gye yali atambula nga tamanyi na gy’adda, era yaddusizibwawo mu ddwaaliro naye nga kyawanuuzibwa nti yali yeetwala wa Kahonaho. Bino byabaddewo mwana guno!
E Mityana, kivudde ku kulya abafu naye n’entaana bazisimula okuggyayo abafu. Omwana guno gwokka, abafu abasoba mu bataano baloopeddwa nti basimuddwa okuva mu ntaana zaabwe nga kirowoozebwa nti abasezi baabalya!
Mu May wa 2004, abatuuze basatu ab’oku kyalo Kinvuunikidde ekiri e Buye mu muluka gw’e Kikundu baakwatibwa lwakulya bafu.
James Kityo, Rogers Kitumba ne Harriet Nambogga be baakwatibwa naye Kityo oluvannyuma yakkiriza nti ye alya ennyama y’abafu, nti ewooma nga nkoko, naddala eyo ekaliriddwaako!
E Bugerere gye buvuddeko, entaana babadde bazisimula, naye si kulya bafu, wabula okubaggyako obuwanga n’amagumba okukolamu eddala ly’okuloga!
E Mukono n’e Busoga naddala mu disitulikiti y’e Mayuge tebalidde bafu baweneenya mbwa! Ate mu bukiikakkono bw’eggwanga, abayeekera ba Joseph Kony bamaze ebbanga ng’emmere bw’ebabula, gwe bagwikiriza gwe basala ne bafumba ne balya!
Kituufu abantu balya bannaabwe
Maama Fiina, akulira ekibiina ekigatta abasawo b’ekinnansi agamba: Kituufu waliyo ekitambo ekireetera abantu okulya bannaabwe naddala abafu. Omuntu gw’osanga ng’alya abalamu oyo emikolo gye yaba alina okukolebwako okutuukiriza ebyetaago by’ekitambo okulya abantu abafu aba teyagimalaako kati olwo ne kiba nga kimukozesa ebintu ebitaliimu nsa.
Naye abantu bangi abalya abafu, era edda e Bukunja ng’omuntu bw’afa tebeebaka kuba ng’omusezi asobola n’okujja n’abanyakulako omulambo.
“Nnina be mmannyidde ddala nti balya abafu, lwa butabatuukiriza,” bwe yagambye.
Ennyama y’omufu terina bulabe
Dr. Steven Mukasa owa Edwinton Medical Services e Nateete agamba nti, “Ennyama y’omuntu terina bulabe bwonna singa oli aba agiridde mu budde, katugambe omuntu n’afa leero ne batamulinza kumalawo bbanga ddene nga tebannamulya!
Kuba bw’amala ebbanga, ennyama ebaamu ekivundu ate singa olya ennyama evunze erwaza olubuto omuntu n’afuna ekiddukano eky’amaanyi.
Weeyinza okubeerera ey’obulabe ennyo singa omuntu afa obulwadde okugeza nga Ebola, Marburg, siriimu olwo ate ennyama efuuka ya bulabe kuba obulwadde buno agiridde busobola okumukwata. Naye era si mpisa yaffe kulya bafu, era tekisaanye.


text:
SSENGA, omuntu bw’akula abatakyetaaga kunyumya kaboozi? Ye emyaka emeka omuntu gy’alina okukomako okunyumya akaboozi k’ekikulu?
MWANA wange ani yakulimba. Naffe abantu bakulu tubeera n’obwagazi era tusobola okwegatta.
Omuntu yenna nga talina kimuluma asobola okwegatta okutuusa emyaka nga 100 n’okusoba bw’aba asobola okufuna amaanyi g’ekisajja n’okufuna obwagazi.
Abakyala abasinga batera okuva ku kwegatta nga bawoza nti bakuze oba bakoowu ne batamanya nti okwegatta kuyamba obutakaddiwa, kumalako ‘stress’ era n’okusigala ng’owewuse.
Kale bakulu bannange mulina okwegatta. Kino si kivve, kya butonde era kituyamba okuba abalamu obulungi


text:
NZE situukangako ku ntikko. Mba nnina kukola ntya oba kulya mmere ki? Rita e Masaka.
ABAKYALA bangi abalinga ggwe era ekibaleetera okuba batyo mbeera gye balimu. Wabula mu butonde omukyala yenna alina obusobozi okufuna obwagazi n’okutuuka ku ntikko.
Abakyala abasinga tebatuuka ku ntikko kuba oluusi abasajja tebamanyi busimu we buli. Abalala beegatta n’abasajja naye nga tewali mukwano.
Ate okumala emibiri gyammwe girina okuba n’empuliziganya. Kale bwe weetegereza bino osobola okutuuka ku ntikko.
N’ekirala kimanyiddwa nti singa omuntu akula n’atandika okumanya ennyo eby’okwegatta, na kino kimuleetera okutuuka ku ntikko.


text:
Bya HENRY NSUBUGA
ZAABADDE essaawa 6:00 mu ttumbi ng’abamu ku balwawo okwebaka tebannaba kubuliza bulungi matu wansi, abaabadde munda kwe kuwulira ng’omukuumi ku ggeeti alaajana.
Olwagudde munda mu kikomera ne batandika okugguzaawo ab’emizigo omu kw’omu nga babalagira okubawa ssente, essimu ne kompyuta za laptop era Mariam Nansereko, mukyala wa Abdul Katumba avuga sipensulo e Nakawa nga bapangisa ku nnyumba zino bwe yagezezzaako okuwalira okuggyayo ssente ne bamusala ejjambiya ku kisambi n’okumukuba.
Ababbi bano baatuukidde ku nnyumba za David Semugga e Nantabuulirirwa Goma e Mukono mu kiro ekyakeesezza Mmande.
Mmotoka eyayonooneddwa ababbi.
Baalinnya ddaala okubuuka ekikomera ne bagwa munda. Olwamaze okutema omukuumi Shafic Bulega embazzi ku mutwe, ne badda ku mizigo egiwera 6 ne babagguzzaawo omu ku omu ng’ebiragiro babiwa mu Luganda n’Oluswayiri.
Abaagaanyi okuggulawo, ng’ababbi bakozesa embazzi n’ebyuma ebirala okumenya enzigi era kino baakikoze ku mizigo 6 kw’egyo omunaana egiri mu kikomera.
Baayingiridde; Ambrose Muyambi, Priscilla Aanyu, Barack Sadat, Maama Jackie ne Raymond Mugisa.
Olwavudde eyo ne bayingira ne mu maka ga Nnaalongo Pauline ng’eno baatuusizza ebisago ku ssemaka.
Enju ezaalumbiddwa abazigu ne bakuulamu n’amadirisa.
Nansereko yannyonnyodde nti ababbi baasoose kubayita ne babalagira baggulewo ne bagaana. “Baatemye oluggi ne bayingira ne bandagira okubawa ssente. Bwe nagaanyi kwe kunsala ejjambiya ku kisambi n’okuginkubisa ku mutwe.
Ewaffe babbyewo akabookisi omwabaddemu emitwalo 3 n’essimu,” Nansereko bwe yannyonnyodde.
Abalala abaalumbiddwa: Diaz Kaddugala, omukozi ku MUBS e Nakawa yabalwanyisizza era yategeezezza nti bwe yabalemesezza olwo obusungu ne babumalira ku mmotoka ye UAP 114M gye baayonoonye.
Akulira okunoonyereza ku buzzi bw’emisango ku poliisi e Mukono, Henry Mugumya yagambye nti bafunye amawulire ge basuubira nti gasobola okubatuusa ku batemu bano era babalinnya kagere.
RDC Kaweesa yalaze okutya n’agamba nti abazigu bano enkola gye baabadde bakolamu yabaddemu olutujju olw’ensonga nti baakozesezza amaanyi mangi naye ng’ate ebintu bye baabadde babba nga si by’eby’amaanyi ennyo n’agamba nti bagenda kukola okunoonyereza bazuule ekigendererwa ekyabadde emabega w’obulumbaganyi buno.
Meeya wa Mukono, Johnson Muyanja Sennyonga yagambye nti kyetaagisa okuzzaawo enkolagana mu bitundu ng’omuntu omu bw’akuba enduulu abalala bamudduukirira.
RDC, Kaweesa ng’ayogera n’abatuuze.
Wiiki ewedde, abazigu abatannaba kutegeerekeka baazinze ekyalo Nakabago e Mukono ne banyaga amayumba g’abantu n’okusobya ku bawala bino.
Bizze nga waakayita ennaku ntono ng’ababbi balumbye ebyalo e Bwebabajja ne Kitende ne batemaatema abantu ne bababbako ebyabwe.


text:
Isomo 6
Tuligaruka Kurora Abafiire?
1. Makuru ki amarungi agarukukwata h’abafiire?
Nambere Yesu y’ahikiire Besaniya eyali haihi na Yerusalemi, munyani we Lazaro akaba amazire ira ebiro bina afiire. Yesu akagenda ha kituuro kye ali hamu na Maliza na Malyamu bannyanya ba Lazaro. Abantu baingi bakesorroza. Maliza na Malyamu bakahura omuhimbo gw’amaani Yesu obu y’ahumbwire Lazaro.
Maliza akasangwa amanyire amakuru amarungi agarukukwata h’abafiire. Akaba asomere kuruga omu Kigambo kya Ruhanga ngu abafu nibaija kuhumburwa bagaruke kwikara omu nsi.
2. Abafiire baina omulingo gwoona ogu barukwehu’ramu?
Tukakorwa omu cucu. (Okubanza 2:7; 3:19) Obutufa busaho kicweka kyoona ekisigara kyomiire, obwongo bwaitu bufa n’ebitekerezo bihwaho. Lazaro taine ou y’agambire omulingo y’ayehuliremu afiire habwokuba abafiire tibaina eki bamanyire.
Ruhanga abonabonesa abantu omu murro hanyuma y’okufa? Kusigikirra nkoku tumazire kwega kuruga omu Baibuli ngu abafu tibaina eki bamanyire, enyegesa y’okwokya abantu omu murro tehikire, kandi kuba kubaza ebisuba hali Ruhanga. N’ekitekerezo ky’okwokya abantu omu murro kyonyiini kinugwa hali we.
3. Nikisoboka kubaza n’abafu?
Abafu tibarukusobora kubaza rundi kuhu’ra. (Zabuli 115:17) Baitu bamaraika abamu ababi babaza n’abantu nibagonza batekereze ngu nubo abantu abafiire. (2 Petero 2:4) Ruhanga n’atutangira kimu kulengaho kubaza n’abafiire.
4. Nibaha abarahumburwa?
Baingi hali abo abali omu bituuro nibaija kuhumburwa bagaruke kwikara omu nsi. N’abo abakoraga ebintu bibi habwokuba bakaba batamanyire Ruhanga nibaija kuhumburwa.
Abaraaba bahumbwirwe nibaija kutunga omugisa gw’okwegesebwa amananu agarukukwata hali Ruhanga, kibasobozese kwikiririza omu Yesu nibamworobera. (Okusuku’rwa 20:11-13) Boona abarahumburwa bakakora ebintu ebirungi nibaija kwegondeza omu nsi ebiro byoona.
5. Okuhumbuka nikutwegesa ki hali Yahwe?
Ruhanga obu y’ahaireyo Omwana we, akaletera abantu kunihira kw’okugaruka kurora abafiire. Nahabwekyo okuhumbuka kutwegesa hali engonzi n’embabazi za Ruhanga. Nooha ou wakugondeze kurora muno obu abafu barahumbuka?


text:
NSABA abakulembeze ba LC ku byalo okukola ku busango obutonotono okwewala omujjuzo ku
poliisi.
Ogenda n’otuuka ku poliisi nga wajjudde abantu kyokka ng’emisango egimu gye baloopa n’aba LC basobola okugigonjoola.
Nsaba mubeeyambise muleme kumala biseera ku poliisi Wabula n’aba LC mulina okuba ab’amazima musale emisango nga temulina kyekubiira.
Singa muba musazeewo okuwa omuntu ekibonerezo mulina okubawa ebibonerezo ebisaamusaamu si kulwa ng’ate mubatuusaako ebisago.
Abantu bangi babadde tebakyatuukirira ba LC kubanga bamanyi tewali kye bakola. Nsaba muddemu okukola emirimu gyammwe nga bwe mwali mukola abantu basobole okubassaamu obwesige baleme kugenda kumala biseera ku poliisi.
Jane Nabulime,
Kibuye.


text:
Bya MARTIN NDIJJO
AK47 w’afiiridde ng’akoze ennyimba eziwerako ezigenda okusigala mu bantu okumujjukirirako. Kyokka bangi babadde bakoma ku kya kuwulira linnya lya AK47 nga n’abamu tebamannyi ono y’ani.
AK47 Y’ANI
Amannya amatuufu ye Emmanuel Hummertone Mayanja.
Ono ye mwana omuggalanda ow’omwami Gerald Mayanja n’omuky. Proscovia Mayanja (bazadde ba Chameleon).
Abadde omu ku bayimbi abato aboogerwako mu ggwanga olw’ekitone kye era ezimu ku ngule z’alese awangudde mwe muli n’eya ‘Buzz Teeniez Award’ mu 2012 (empaka z’abavubuka) ng’okusinga abadde ayimba kika kya myuziki ekya ‘dancehall’ ekinyumira ennyo abagenda mu bidongo.
Ng’oggyeeko okuyimba mu masomero gye yasomera, AK47 okuyimba okwa ssente yakutandikira mu kibiina kya mukulu we Jose Chameleone ekya Leone Island mu 2008 bwe yali yaakamaliriza S6 ku Kisubi High.
Ono yakozesa omukisa gwa Moze Radio ne Weasel (naye muganda w’omugenzi) abaali baakaabulira Chameleone n’amusaba amukkirize adde mu kifo ky’ababiri bano.
Oluyimba olwasooka okumutunda baluyita ‘Bayuda’ lwe yayimba ne Chameleon era abantu bangi oluyimba luno balwogerako (baalutaputa) nga Chameleon lwe yayimbira Moze ne Weasel abaali bamwabulidde ng’abayita bayudda.
Ng’omuv-ubuka omugezegezi, Ak47 yatandika okukozesa omukisa gw’okuyimba ne mukulu we omuyimbi ow’erinnya okwongera okwetunda n’okukul-aakulaanya ekitone kye. Mu 2011 yakola oluyimba ‘Champion’ omuli ekidongo ky’Abajamaica olwakwata ennyo abavubuka omubabiro n’okwongera okumutunda.
Yagezaako okwagala okwekutula ku mukulu we (Chameleone) bwe yakola ekibiina kye yatuuma ‘Bullet Proof Records’ kyokka ne kitakwatayo n’asalawo okusigala mu Leone Island.
AYABULIRA CHAMELEONE NE YEEYUBULA
Mu May wa 2014, AK47 yeegatta ku muyimbi King Saha (eyayimba Muliraanwa) ne Sam Mukasa eyali maneja w’ekibiina ne baabulira Chameleone nga bawa ensonga ez’enjawulo.
AK47 yeegatta ku kibiina kya Team No Sleep ekikulirwa Jeff Kiwanuka era eno abadde ku lugendo lwa kweyubula okuwa abantu ekifaananyi ekyenjawulo kwe balina okumumanyira okwawukanako ne bwe yali mu Leone Island. Yatandikira ku kya kukyusa linnya era kati abadde yeeyita AK ate olumu AK.AY. Kuno yagattako okusalako ebiraasi era nga takyakuza nviiri ne w’afiiridde ng’alina nnyimpi.
LWAKI YALI YEETUUMA AK47?
Maneja w’omuyimbi King Saha, Sam Mukasa agamba nti erinnya lino lyamuweebwa Chameleone ng’agamba nti lyali ligenda kumutunda mangu okusinga Hummertone lye yali akozesa nga yaakeegatta ku kibiina kye.
“We yatandikira okuyimba ng’ebigambo abiwandula nga mundu ewandula amasasi era wano Chameleone kwe kumuwa erya AK47 nti lijja na kumuyamba okumutunda amangu mu bantu. Ddala lyamuyamba okufaananako ne Chameleone ne baganda be abalala bwe beetuuma amannya agakanga,” Mukasa bwe yagambye.


text:
1 Samwiri
Chapter 11
1 Awo Nakkasi Omwamoni n'ayambuka n'asiisira okwolekera Yabesugireyaadi: abasajja bonna ab'e Yabesi ne bagamba Nakkasi nti Lagaana naffe endagaano, naffe tulikuweereza:
2 Nakkasi Omwamoni n'abagamba nti Bwe ntyo bwe nnaalagaana nammwe, amaaso gammwe gonna aga ddyo gaggibwemu; nange ndikiteeka ku Isiraeri yenna okuba ekivume.
3 Abakadde ab'e Yabesi ne bamugamba nti Tuwe ebbanga ery'ennaku musanvu tutume ababaka mu nsalo zonna eza Isiraeri: awo bwe wataliba ow'okutulokola, tulifuluma ne tujja gy'oli.
4 Awo ababaka ne bajja e Gibea ekya Sawulo ne boogerera ebigambo ebyo mu matu g'abantu: awo abantu bonna ne bayimusa eddoboozi lyabwe ne bakaaba amaziga.
5 Awo, laba, Sawulo n'ajja ng'agoberera ente okuva mu nnimiro; Sawulo n'ayogera nti Abantu babadde batya okukaaba amaziga? Ne bamubuulira ebigambo by'abasajja ab'e Yabesi.
6 Awo omwoyo gwa Katonda ne gujja ku Sawulo n'amaanyi, bwe yawulira ebigambo ebyo, obusungu bwe ne bubuubuuka nnyo.
7 Awo n'addira ente bbiri n'azitematema n'aziweereza okubuna ensalo zonna eza Isiraeri mu mikono gy'ababaka ng'ayogera nti Buli atalifuluma okugoberera Sawulo ne Samwiri, bwe zityo ente ze bwe zirikolebwa. Ekitiibwa kya Mukama ne kigwa ku bantu, ne bafuluma ng'omuntu omu.
8 N'ababalira e Bezeki; awo abaana ba Isiraeri baali obusiriivu busatu, n'abasajja ba Yuda baali obukumi busatu.
9 Ne bagamba ababaka abajja nti Bwe mutyo bwe munaagamba abasajja ab'e Yabesugireyaadi nti Enkya, omusana nga gwase, munaafuna obulokozi. Ababaka ne bajja ne babuulira abasajja ab'e Yabesi; ne basanyuka.
10 Abasajja ab'e Yabesi kyebaava boogera nti Enkya tunaafuluma ne tujja gye muli mutukole byonna bye musiima.
11 Awo olwatuuka enkya Sawulo n'ayawulamu abantu ebibiina bisatu; ne batuuka wakati mu lusiisira mu kisisimuka eky'enkya, ne bakuba Abamoni okutuusa omusana lwe gwakaza: awo olwatuuka abaasigalawo ne basaasaana okusigala ne watasigala babiri ku bo abaali awamu.
12 Abantu ne bagamba Samwiri nti Ani oyo eyayogera nti Sawulo alitufuga? leeta abasajja abo tubatte.
13 Sawulo n'ayogera nti Tewaabeewo muntu anattibwa leero: kubanga leero Mukama akoze obulokozi mu Isiraeri.
14 Awo Samwiri n'agamba abantu nti Mujje tugende e Girugaali, tunyweze eyo nate obwakabaka.
15 Abantu bonna ne bagenda e Girugaali; Sawulo ne bamufuulira eyo kabaka mu maaso ga Mukama e Girugaali; ne basalira eyo ssaddaaka ez'ebiweebwayo olw'emirembe mu maaso ga Mukama; Sawulo n'abasajja bonna aba Isiraeri ne basanyukira nnyo eyo.


text:
1 Samwiri
Chapter 19
1 Awo Sawulo n'agamba Yonasaani mutabani we n'abaddu be bonna batte Dawudi. Naye Yonasaani mutabani wa Sawulo yamusanyukira yo Dawudi.
2 Yonasaani n'abuulira Dawudi ng'ayogera nti Sawulo kitange ayagala okukutta: kale nno kaakano, nkwegayiridde, weekuume enkya obeere mu kifo eky'ekyama weekise:
3 nange naafuluma ne nnyimirira ku mabbali ga kitange mu nnimiro mw'oli, era naateesa ne kitange ebigambo byo; era bwe ndiraba ekigambo kyonna, ndikubuulira.
4 Awo Yonasaani n'ayogera ne Sawulo kitaawe ng'atenda Dawudi obulungi n’amugamba nti Kabaka tayonoonanga muddu we Dawudi; kubanga takwonoonanga ggwe, era kubanga ebikolwa bye byabanga birungi nnyo gy'oli;
5 kubanga yateeka obulamu bwe mu mukono gwe n'akuba Omufirisuuti, Mukama n’akolera Isiraeri yenna obulokozi obukulu: wabulaba n'osanyuka: kale kiki ekikwagaza okwonoona omusaayi ogutaliiko musango, okutta Dawudi awatali nsonga?
6 Sawulo n'awulira eddoboozi lya Yonasaani: Sawulo n'alayira nti Mukama nga bwali omulamu, talittibwa.
7 Yonasaani n'ayita Dawudi, Yonasaani n'amutegeeza ebigambo ebyo byonna. Yonasaani n'aleeta Dawudi eri Sawulo, n'abanga mu maaso ge ng'olubereberye.
8 Ne waba entalo nate: Dawudi n'atabaala n'alwana n'Abafirisuuti, n'abatta olutta olunene; ne badduka mu maaso ge.
9 Awo omuzimu omubi ogwava eri Mukama gwali ku Sawulo, ng'atudde mu nnyumba ye ng'akute ffumu lye mu ngalo ze; ne Dawudi ng'akuba ennanga n'engalo ze:
10 Awo Sawulo n'agezaako okufumita Dawudi n'okumukwasa n'ekisenge n'effumu; naye ne yeemulula mu maaso ga Sawulo, n'akuba effumu mu kisenge: Dawudi n'adduka n'awona ekiro ekyo.
11 Awo Sawulo n'atuma ababaka mu nnyumba ya Dawudi, okumukuuma, bamutte enkya: Mikali mukazi wa Dawudi n'amubuulira ng'ayogera nti Bw'otoowonye bulamu bwo ekiro kino, onottibwa enkya.
12 Awo Mikali n'assiza Dawudi mu ddirisa: n'agenda n'adduka n'awona.
13 Mikali n'addira terafi n'amuteeka mu kitanda, n'ateeka ekigugu eky'ebyoya by'embuzi emutwetwe, n'akibikkako embugo.
14 Awo Sawulo bwe yatuma ababaka okukwata Dawudi, n'ayogera nti Alwadde.
15 Sawulo n'atuma ababaka okulaba Dawudi ng'ayogera nti Mumundeetere mu kitanda ndyoke mmutte.
16 Awo ababaka bwe baayingira, laba, terafi ng'ali mu kitanda, ekigugu eky'ebyoya by'embuzi nga kiri emutwetwe.
17 Sawulo n'agamba Mikali nti Onnimbidde ki bw'otyo, n'ota omulabe wange agende n'okuwona awonye? Mikali n'addamu Sawulo nti Yaŋŋambye nti Ka ŋŋende; nandikuttidde ki?
18 Awo Dawudi n'adduka n'awona n'ajja eri Samwiri e Laama, n'amubuulira byonna Sawulo bye yamukola. Ye ne Samwiri ne bagenda ne batuula e Nayosi.
19 Ne babuulira Sawulo nti Laba, Dawudi ali e Nayosi mu Laama.
20 Sawulo n'atuma ababaka okukwata Dawudi: awo bwe baalaba ekibiina kya bannabbi nga balagula ne Samwiri ng'ayimiridde nga gwe mutwe gwabwe, awo omwoyo gwa Katonda ne gujja ku babaka ba Sawulo, ne balagula nabo.
21 Awo bwe baamubuulira Sawulo, n'atuma ababaka abalala, era nabo ne balagula. Awo Sawulo n'atuma ababaka nate omulundi ogw'okusatu, era nabo ne balagula.
22 Awo naye n'agenda e Laama, n'ajja awali oluzzi olunene oluli e Seku: n'abuuza n'ayogera nti Bali ludda wa Samwiri ne Dawudi? Ne waba eyayogera nti Laba, bali e Nayosi mu Laama.
23 N'agendayo e Nayosi mu Laama: omwoyo gwa Katonda ne gujja ku ye era, ne yeeyongerayo n'alagula okutuusa lwe yajja e Nayosi mu Laama.
24 Era naye ne yeeyambulamu engoye ze, naye n'alagulira mu maaso ga Samwiri n'agalamira nga taliiko ky'ayambadde n'azibya obudde obwo n'akeesa obudde. Kyebava boogera nti Ne Sawulo ali mu bannabbi?


text:
Engeri Y'okuyiga N'obukodyo Bwakwo:
Engeri entuufu ey'okuyiga
Engeri enungi ey'okuyiga kwe kusooka okuzuula:
- ekikula kyo
- obusobozi bwo mukuyiga
- nkola ki ekuyambye era gy'ogya okwetaaga
- obwagazi n'obumanyirivu byolina ku ky'ogenda okusoma
Okugeza kiyinza okuberera ekizibu okuyiga Physics naye nga ate omupiira
ogwa Tena tokisoborera ddala.
Okuyiga kwonna kugendera mu mitendera.
Gino emitendera ena gy'okuyiga.
Sooka oyokyemu kopi ogheyambise okudamu ebibuuzo.
Nga omoze tegeka obukodyo bw'okuyiga nga weyambisa byewazzemu
ku bibuuzo n'engeri y'okuyiga endala.
Ekiddirira


text:
Olubereberye
Essuula 25
1 Awo Ibulayimu n'awasa omukazi amulala, erinnya lye Ketula.
2 Naye n'amuzaalira Zimulaani, ne Yokusaani, ne Medani, ne Midiyaani, ne Isubaki, ne Suwa.
3 Yokusaani n'azaala Seeba, ne Dedani. N'abaana ba Dedani abasajja baali Asulimu, ne Letusimu, ne Leumimu.
4 N'abaana ba Midiyaani abasajja; Efa, ne Eferi, ne Kanoki, ne Abida, ne Erudaa. Abo bonna baana ba Ketula.
5 Ibulayimu n'awa Isaaka byonna bye yalina.
6 Naye abaana abasajja ab'abazaana, Ibulayimu be yalina, Ibulayimu n'abawa bo ebirabo; n'abasindika okuva eri Isaaka omwana we, bwe yali ng'akyali mulamu, bagende ebuvanjuba, mu nsi ey'ebuvanjuba.
7 N'ennaku ez'emyaka ez'obulamu bwa IbuIayimu bwe yamala ze zino, emyaka kikumi mu nsanvu mu etaano.
8 Ibulayimu n’ata omukka n'afa ng'amaze okuwangaala obulungi, nga mukadde emyaka gye nga gituukiridde: n'atwalibwa eri abantu be.
9 Isaaka ne Isimaeri batabani be ne bamuziika mu mpuku ya Makupeera, mu Iusuku lwa Efulooni omwana wa Zokali Omukiiti, olutunuulira Mamule;
10 olusuku abaana ba Keesi lwe baaguza Ibulayimu: Ibulayimu mwe baamuziika omwo ne Saala mukazi we.
11 Awo olwatuuka Ibulayimu ng'amaze okufa Katonda n'awa Isaaka omwana we omukisa; Isaaka n'atuulanga ku Beerirakairoi.
12 Era okuzaala kwa Isimaeri, omwana wa Ibulayimu Agali Omamisiri, omuzaana wa Saala, gwe yazaalira Ibulayimu, kwe kuno:
13 n'abaana ba Isimarei, amannya gaabwe nga bwe gaali, nga bwe baazaalibwa, amannya gaabwe ge gano: omubereberye wa Isimaeri, Nebayoosi; ne Kedali, ne Adubeeri, ne Mibusamu,
14 ne Misuma, ne Duma, ne Masa;
15 Kadadi ne Teenna, Yettili, Nafisi, ne Kedema:
16 abo be baana ba Isimaeri, era ago ge mannya gaabwe, ng'ebyalo byabwe bwe byali, era nga bwe baakuba eweema zaabwe; abalangira kkumi na babiri ng'amawanga gaabwe bwe gaali.
17 N'emyaka gya Isimaeri gye yamala, emyaka kikumi mu asatu mu musanvu: n'ata omukka n'afa; n'atwalibwa eri abantu be.
18 Ne batuula okuva ku Kavira okutuuka ku Ssuuli ekitunuulira Misiri, ng'ogenda e Bwasuli: yatuulanga mu maaso ga baganda be bonna.
19 N'okuzaala kwa Isaaka, omwa-i na wa Ibulayimu, kwe kuno: Ibulayimu yazaala Isaaka:
20 era Isaaka yali yaakamaze emyaka ana bwe, yawasa Lebbeeka, omwana wa, Bessweri Omusuuli ow'e Padanalaamu, mwannyina Labbaani Omusuuli, okuba mukazi we.
21 Isaaka ne yeegayiririra Mukama mukazi we, kubanga yali mugumba: Mukama n'awulira okwegayirira kwe, ne Lebbeeka mukazi we n'aba olubuto.
22 Abaana ne bawakanira mu nda ye; n'ayogera nti Bwe kiri bwe kityo, kyenva mbeera, omulamu kiki? N'agenda okubuuza Mukama.
23 Mukama n'amugamba nti Amawanga abiri gali mu lubuto lwo. N'ebika ebibiri biryawukana n'okuva mu byenda byo: N'eggwanga erimu linaasinganga eggwanga eddala amaanyi; N'omukulu anaaweerezanga omuto.
24 Awo ennaku ze bwe zaatuukirira okuzaala, laba ne baba abalongo mu lubuto lwe.
25 N'omubereberye n'avaamu nga mumyufu, omubiri gwe gwonna nga gufaanana ekyambalo eky'ebyoya: ne bamutuuma erinnya lye Esawu.
26 Muganda we n'amuddirira n'avaamu, omukono gwe nga gukutte ekisinziiro kya Esawu; n'erinnya lye ne bamutuuma Yakobo: era Isaaka yali yaakamaze emyaka nkaaga, mukazi we bwe yabazaala.
27 Abalenzi ne bakula: Esawu n'abanga omuyizzi ow'amagezi, omusajja ow'omu nsiko; ne Yakobo yali musajja muteefu, eyatuulanga mu weema.
28 Era Isaaka n'ayagala Esawu, kubanga yalyanga ku muyiggo gwe: ne Lebbeeka n'ayagala Yakobo.
29 Yakobo n'afumba omugoyo: Esawu n'ayingira ng'a vudde mu nsiko, ng'akooye nga talina maanyi:
30 Esawu n'agamba Yakobo nti Ndiisa, nkwegayirira, omugoyo ogwo omumyufu; kubanga sirina maanyi: erinnya lye kye lyava liyitibwa Edomu.
31 Yakobo n'ayogera nti Nguza leero eby'obukulu bwo.
32 Esawu n'ayogera nti Laba, mbulako katono iokufa: n'eby'obukulu biringasa bitya?
33 Yakobo n'amugamba nti Ndayirira leero; n'amulayirira: n'aguza Yakobo eby'obukulu bwe.
34 Yakobo n'awa Esawu emmere n'omugoyo gw'ebijanjaalo; n'alya, n'anywa, n'agolokoka, ne yeegendera: bw'atyo Esawu n'anyooma eby'obukulu bwe.


text:
Eseza
Chapter 6
1 Awo mu kiro ekyo kabaka n'atayinza kwebaka; n'alagira okuleeta ekitabo ekijjukiza eky'ebigambo ebya buli lunaku, ne babisomera mu maaso ga kabaka.
2 Awo ne basanga nga kiwandiikiddwa nga Moluddekaayi yabuulira ebigambo bya Bigusani ne Teresi, babiri ku balaawe ba kabaka ku abo abaakuumanga oluggi, abaagezaako okukwata kabaka Akaswero.
3 Awo kabaka n'ayogera nti Kitiibwa ki na bukulu ki Moluddekaayi bye yaweebwa olw'ekyo? Awo abaddu ba kabaka abaamuweerezanga ne boogera nti Tewali kintu kyaweereddwa.
4 Awo kabaka n'ayogera nti Ani ali mu luggya? Kale Kamani yali atuuse mu luggya olw'ebweru olw'oku nnyumba ya labaka, okwogera ne kabaka okuwanika Moluddekaayi ku kitindiro kye yali amusimbidde.
5 Awo abaddu ba kabaka ne bamugamba nti Laba, Kamani ayimiridde mu luggya. Kabaka n’ayogera nti Ayingire.
6 Awo Kamani n'ayingira Kabaka n'amugamba nti Omusajja kabaka gw'asanyukira okumussaamu ekitiibwa anaakolebwa ki? Awo Kamani n'ayogera mu mutima gwe nti Ani kabaka gwe yandisanyukidde okumussaamu ekitiibwa okukira nze?
7 Awo Kamani n'agamba kabaka nti Omusajja kabaka gw'asanyukira okumussaamu ekitiibwa,
8 baleete ebyambalo bya kabaka, kabaka by'ayambala, n'embalaasi kabaka gye yeebagala eri etikkirwako ku mutwe engule ey'obwakabaka;
9 bawe ebyambalo n'embalaasi mu mukono gw'omu ku bakungu ba kabaka abasinga ekitiibwa, bambaze n'ebyo omusajja kabaka gw'asanyukira okumussaamu ekitiibwa, era bamwebagaze embalaasi okuyita mu luguudo olw'ekibuga, era balangirire mu maaso ge nti Bw'atyo bw'anaakolebwa omusajja kabaka gw'asanyukira okumussaamu ekitiibwa.
10 Awo kabaka n'agamba Kamani nti Yanguwa oddire ebyambalo n'embalaasi nga bw'oyogedde, okolere ddala bw'otyo Moluddekaayi Omuyudaaya atuula ku mulyango gwa kabaka: waleme okubulako n'ekimu ku ebyo byonna by'oyogedde.
11 Awo Kamani n'addira ebyambalo n'embalaasi, n'ayambaza Moluddekaayi, n'amwambaza okuyita mu luguudo olw'ekibuga, n'alangirira mu maaso ge nti Bw'atyo bw'anaakolebwa omusajja kabaka gw'asanyukira okumussaamu ekitiibwa.
12 Awo Moluddekaayi n'akomawo eri omulyango gwa kabaka. Naye Kamani n'ayanguwa n’agenda ewuwe, ng'anakuwadde era ng'abisse ku mutwe gwe.
13 Awo Kamani n'abuulira Zeresi mukazi we ne mikwano gye bonna byonna ebyamubaddeko. Awo abasajja be abagezi ne Zeresi mukazi we ne bamugamba nti Moluddekaayi gw'otanulidde okugwa mu maaso ge, oba nga wa ku zzadde lya Bayudaaya, tojja kumusinga, naye tolirema kugwa mu maaso ge.
14 Awo bwe baali nga bakyayogera naye, abalaawe ba kabaka ne bajja, ne banguwa okuleeta Kamani eri embaga Eseza gye yali afumbye.


text:
Okubonaabona Kuliggwaawo?
Wandizzeemu nti . . .
yee?
nedda?
oboolyawo?
BAYIBULI KY’EGAMBA
“Katonda . . . alisangula buli zziga mu maaso gaabwe, era tewalibaawo kufa, kubonaabona, kukaaba, wadde obulumi.”
OMUGANYULO OGULI MU KUMANYA EKYO
Oba mukakafu nti Katonda si y’atuleetera ebizibu.
Oddamu amanyi okukimanya nti Katonda naye tekimusanyusa okulaba nga tubonaabona.
Oba n’essuubi nti okubonaabona kwonna kujja kukoma.
DDALA TUSOBOLA OKUKKIRIZA EKYO BAYIBULI KY’EGAMBA?
Yee, lwa nsonga nga bbiri:
Katonda tayagala bantu kubonaabona na kuyisibwa bubi. Lowooza ku ngeri Yakuwa Katonda gye yawuliramu abantu be bwe baayisibwanga obubi. Bayibuli egamba nti yanyolwa nnyo “olw’abo abaabakijjanyanga.”
—Ebyabalamuzi 2:18, New World Translation.
Katonda tayagala abo ababonyaabonya bannaabwe. Ng’ekyokulabirako, Bayibuli egamba nti ‘abo abayiwa omusaayi ogutaliiko musango’ ba muzizo gy’ali.
—Engero 6:16, 17.
Katonda atufaako kinnoomu. “Buli muntu amanyi ennaku ye n’obulumi bwe” Kyokka ne Yakuwa abimanyi!
—2 Ebyomumirembe 6:29, 30.
Okuyitira mu Bwakabaka bwe, Yakuwa ajja kumalawo okubonaabona. (Matayo 6:9, 10) Ng’ekyo tekinnabaawo, abudaabuda abo abamunoonya.
KY’OYINZA OKULOWOOZAAKO
Lwaki Katonda akyaleeseewo okubonaabona?
Bayibuli eddamu ekibuuzo ekyo mu ABARUUMI 5:12 ne 2 PEETERO 3:9.


text:
KKEESI kimu ku bintu omuyizi w’ekisulo by'alina okuba nabyo. Era abayizi abamu baleeta kkeesi bbiri oba okusingawo omuli ey’ebitabo, ey’engoye n’ey’ebyokulya.
Abalala babula kwetikka seppiki zifumba anti batwala obutungulu, ennyaanya, amajaani n’ebiringa ebyo. Kuno kw'ogatta n’abapakira ebintu ebitakkirizibwa nga enjaga, ebyokwewunda, amasimu, leediyo n’ebirala ebisuza abasomesa ku bunkenke nga bayiiya bwe bakomya eky’abaana okuyingiza ebintu ebitakkirizibwa mu masomero.
Ekyebuuzibwa, ggwe omuzadde ng'ovudde ku fiizi ne poketimmane, omanyi ebirina okubeera mu kkeesi y’omwana
Ggwe omuzadde oyinza okwetawula ng’odda eno odda eri okugulira omwana ebintu naye nga ku bikuwuuba ayagalako
bisikwiti na juyisi byokka! Ishakka Mbalirwa ow’ebyenjigiriza mu Madinah Islamic school e Nsangi Katereke alaze ebirina okubeera mu kkeesi y’omuyizi.
1 Akapapula ka bbanka kw’osasulidde fiizi ke kasookerwako, ebitabo, ekkalaamu ne Kkulaani oba Bayibuli.
2 Eby’ekinaabiro: Ttawulo, peegi, ssapatu, sabbuuni, ekyangwe, eddagala ly’amannyo, ery’engatto, obusenya,
akasanirizo akaliko endabirwamu, ejjirita, ‘shavers’, obutambaala bw’omu ngalo n’ebirala.
3 Eby’ekiyungu: Essowaani oba ebbakuli, ekikopo, eggiiko, wuuma, fulasika ya caayi n’ey’emmere oba ebbakuli eriko ekisaanikira naddala ku bayizi abasiiba.
4 Ebyokwambala Okwambala: Empale, T.shirt, ezisibwamu, vesiti, obuwale bw’omunda, engatto ezisiibwamu, paasi eri abo abasobola, omusipi, sitookisi, yunifoomu, akatimba k’ensiri n’engatto ezisiibwamu.
5 Ebyokulya ebikalu n’ebyokunywa ebitaliimu kitamiiza kyonna.
6 Ku muwala kweyongerako; Hanga, paadi.
3, ebizigo, bbaketi, sabbuuni anaaba, kattawelo akasiimuula feesi, obuleega, n’ebirala. Mw. Mbalirwa agamba;
Ebisigadde omwana bw’abireeta aba amenye mateeka era tetumukkiriza kubiyingiza mu kisulo.
Tukebera abayizi ku lunaku olusooka okukakasa nti tebayingira na bitakkirizibwa. Ne ssukaali tumulagira okumusumulula
ne tumukebera mu nga tweyambisa peeni. Era tusaba omuzadde okubaawo nga tukebera kkeesi y’omwana we, ekitiisa omuyizi okuteekamu ebintu ebikyamu ng’atya omuzadde.
Kyokka waliwo lwe tubeera ne ppate ku ssomero nga wano engoye ze banaayambala ku ppate tuzibatuma ng’ebula wiiki bazadde baabwe ne bazireeta
Nvule, NswanjereJunior Seminary: Nze kye nsooka mu keesi yange y’essowaani n’ekikopo kubanga tewali kye nsobola kukola ng’enjala ennuma. Kuno nzizaako ebitabo, peeni ekkalaamu n’amasuuka.Holiday package naye saagala kumuleka mabega kuba tebakukkiriza kuyingira mu ssomero nga tomulina. Ngattako ebyokulya kuba
enjala bw’ennuma entaataaganya. Adrian Nsubuga, St Joseph SS Naggalama: Kkeesi yange nandyagadde ebeemu ebyokulya, ebyokunywa, ebitabo, peeni n’ebikozesebwa ebirala. Bw’oba toleese byakulya kitegeeza ogenda kudda mu kutunuulira banno abaleese, ekiyinza okukuggya ku mulamwa. Y’ensonga lwaki nze bye nsooka mu kkeesi ne ndowooza ku by’essomero.
Sharom Mercy Bogezi, Kikaaya College Bulenga: Ng’oggyeeko ebikozesebwa ku ssomero bye batutuma, ebyokulya nabyo bikulu nnyo era sibyerabira. Tosobola kwemaliza ku mmere ya ku ssomero yokka kuba waliwo oluusi lw’oba nga tolina apetayiti ng’olina kulya bumpwankimpwaki bw’olina mu kkeesi.
Sarah Brenda Namale, Mityana College School: Mu kkeesi yange nsookamu paadi kubanga bwe sizitwala mba ntuuse okukwata ku poketimmane wange. Kuno nzizaako ebyokunywa nga juyisi. Mu birala bye seerabira ye bisikwiti n’ebyokulya kubanga tewali kiruma nga kubeera ku ssomero nga tolina byakulya.


text:
Bya HAFSWA NANKANJA
“EBINTU byebyo…, mbireese, tubirye…, nze sigooka…!!!”, bw’atyo nnamukadde Damali Nagawa (70) bakira bw’awaga mu bakyala banne abazze okumusanyukirako ku mukolo kweyamenyedde likodi n’ayanjula mwanamunne William Mugambwa (80) omutuuze w’e Naggalabi - Budo.
Zaabadde zikunukkiriza ssaawa 10 ez’akawungeezi, oluseregende lw’emmotoka ne luyingirawo.
Olwo abako ne bakumba okutuuka mu kidaala ekyabadde kibategekeddwa mu maka g’omugenzi Bulasiyo Mukasa e Nakasozi Budo.
Abagole nga bali n’abooluganda lwa Damali.
DAMALI AGAMBA:
‘Twasooka kwagalana ne Mugambwa edda nga nkyasoma. Nali mu myaka 14 kyokka twabulang’ana buli omu n’akwata lirye.
Nze nafumbirwa naye n’awasa ku bakyala ab’enjawulo. Gye nasooka okufumbirwa tebyagenda bulungi, ne twawukana kyokka ne nfunayo munnange omulala eyali antegeera obulungi. Namwanjula n’ankuba n’empeta ne tuba mu bufumbo obutukuvu.
Eby’embi yanfaako era ekiwuubaalo bwe kyampitirirako naddayo mu maka ga bakadde bange. Mu 2011 Mugambwa olwakimanya nti ndi ku kaalo yajja n’antokota buto.
Mugambwa (ku kkono) ng’akwasa omuko enkoko.
Namusanga talinaawo mukyala amulabirira, kwe kukkiriza okugenda mu maka ge.
Emyaka gigenda mu 4 okuva lwe twaddamu okukwatagana. Mu 2013 namusaba akole enteekateeka z’okujja mu bazadde bange bamumanye mu butongole nti ye baze.
Yakkiriza kyokka nga talinaawo ssente kyokka wiiki ssatu emabega yansaba olunaku lw’aba ajja mu bakulu, ne ntuuyana olw’essanyu.
MUGAMBWA AGAMBA:
Damali mbadde naye era nga mmwetegereza mu mbeera zonna.
Yaliwo nnyo ku lwange nga tukyali bato. Bwe namuzuula omulundi ogwokubiri nakakasa nti luno lwe lubiriizi lwange olwa ddala olwali lwambulako.
Damali simulinaamu mwana kyokka alina abaana 10 mu bufumbo bwe obwasooka nange ne nnina abange mu bakyala be nasooka okuba nabo.


text:
Ekyamateeka
Chapter 26
1 Awo olulituuka, bw'oliba ng'oyingidde mu nsi Mukama Katonda wo gy'akuwa okuba obusika, n'ogirya, n'otuula omwo;
2 olitoola ku bibereberye by'ebibala byonna eby'ettaka, by'oliggya mu nsi yo Mukama Katonda wo gy'akuwa: n'obiteeka mu kibbo, n'ogenda mu kifo Mukama Katonda wo ky'alyeroboza okutuuza omwo erinnya lye.
3 Era olijja eri kabona alibaawo mu biro ebyo, n’omugamba nti Njatulidde leero Mukama Katonda wo: nga nnyingidde mu nsi Mukama gye yalayirira bajjajja baffe okugituwa.
4 Kale kabona alitoola ekibbo ng'akiggya mu mukono gwo; n’akissa wansi mu maaso g'ekyoto kya Mukama Katonda wo.
5 Naawe oliddamu n'oyogera mu maaso ga Mukama Katonda wo nti Omusuuli eyali ng'anaatera okubula ye yali kitange, n'aserengeta mu Misiri, n'atuula omwo, omuwendo gwe nga mutono; n'afuuka eyo eggwanga, eddene, ery'amaanyi, eryayala.
6 Abamisiri ne batukola bubi, ne batubonyaabonya, ne batuteekako obuddu obukakanyavu:
7 ne tukoowoola Mukama Katonda wa bajjajja baffe, Mukama n'awulira eddoboozi lyaffe, n'alaba okubonaabona kwaffe, n'okutegana kwaffe, n'okujoogebwa kwaffe:
8 Mukama n'atuggya mu Misiri n’engalo ez'amaanyi n'omukono ogwagololwa, n'entiisa ennyingi, n'obubonero n'eby'amagero:
9 n'atuyingiza mu kifo muno, n'atuwa ensi eno, ensi ekulukuta n'amata n'omubisi gw'enjuki.
10 Era kaakano, laba, ndeese ebibereberye eby'oku bibala by'ettaka, ly'ompadde ggwe, ai Mukama. Era olibiteeka wansi mu maaso ga Mukama Katonda wo n'osinza mu maaso ga Mukama Katonda wo:
11 era olisanyukira ebirungi byonna Mukama Katonda wo by'akuwadde ggwe n'ennyumba yo, ggwe n'Omuleevi ne munnaggwanga ali wakati wo.
12 Bw'onoomalanga okusolooza ekitundu eky'ekkumi eky'ekyengera kyo kyonna mu mwaka ogw'okusatu, gwe mwaka ogusoloolezebwamu ekitundu eky'ekkumi, n'olyoka okiwa Omuleevi, ne munnaggwanga, n'atalina kitaawe, ne nnamwandu, baliire munda w'enzigi zo bakkute;
13 era onooyogeranga mu maaso ga Mukama Katonda wo nti Ebintu ebyatukuzibwa mbiggye mu nnyumba yange; era mbiwadde Omuleevi, ne munnaggwanga, n'atalina kitaawe, ne nnamwandu, ng'ekiragiro kyo kyonna bwe kiri kye wandagira: sisobezza ku biragiro byonna kimu, so sibyerabidde:
14 sikiryangako nga nkyali mu nnaku zange, so sikiterekangako nga siri mulongoofu, so sikiwangako olw'abafu: nnawulira eddoboozi lya Mukama Katonda wange, nkoze nga byonna bwe biri bye wandagira.
15 Tunula ng'oyima mu kifo kyo ekitukuvu mw'otuula, mu ggulu, owe omukisa abantu bo Isiraeri, n'ettaka ly'otuwadde, nga bwe walayirira bajjajja baffe, ensi ekulukuta n'amata n'omubisi gw'enjuki.
16 Leero Mukama Katonda wo akulagira okukolanga amateeka gano n'emisango: kyonoovanga obyekuuma n'obikola n'omutima gwo gwonna n'emmeeme yo yonna.
17 Oyatudde leero Mukama nga ye Katonda wo, era ng'onootambuliranga mu makubo ge, ne weekuumanga amateeka ge n'ebiragiro bye n'emisango gye; n'owuliranga eddoboozi lye:
18 era Mukama ayatudde leero ggwe okubeeranga eggwanga ery'envuma eri ye yennyini, nga bwe yakusuubiza, era weekuumenga ebiragiro bye byonna;
19 era akugulumizenga okusinga amawanga gonna ge yakola, olw'ettendo n'olw'erinnya n'olw'ekitiibwa; era obeerenga eggwanga ettukuvu eri Mukama Katonda wo; nga bwe yayogera.


text:
Abantu 2 kikakasiddwa nti bafudde n’omulala omu n’agendera kubisago bbomu gye basanze ku ttale bw’ebaluse.
Bino bibadde ku kyalo kamuseenene mu ggombolola ye Ngoma mu district ye Nakaseke.
Kigambibwa nti Abdul Basajja Kasakkya eyawonyeewo ne banne abalala 2 babadde bookya manda wabula baagenze okwejjukiriza nga bitabuse.
Ekitundu kino ky’ekimu kw’ebyo olutalo olw’ekiyeekera gye lwanyinyiitirira mu myaka gyekinaana era kirowoozebwa nti ebintu eby’obulabe bingi ebyasigala ku ttale.
Posted 10 hours 18 min ago..


text:
Bya RONALD MUBIRU, SHAMIM NABUNYA NE FAHAMI WASSWA
OLUNAKU lw’abakyala lwakedde bulungi mu maka ga Musisi ne Nansubuga era bombi baabadde balwesunze, wabula lwaggweeredde mu maziga ng’omukazi ayokedde bba mu nnyumba.
Peter Musisi 34, omuliro gwamutuuseeko nga yeebase era mu kuwawamuka, yalaajanye nnyo. Yadduse kiwalazzima okutuuka ku luggi yeerwaneko afulume kyokka nga baalusibidde bweru era omulambo bagusanze gugudde ku luggi lw’emiryango.
OMUKAZI YASOOSE KWONOONA MMOTOKA
Nuruh Nansubuga yasoose kuyomba ne bba Musisi ng’omukazi alumiriza bba obwenzi. Olwo Nansubuga yabadde afunye amawulire nti bba yabadde afunyeeyo omukazi omulala nti era ono Musisi gwe yasiibye acakala naye ku lunaku lwa Ssande lwonna.
Christopher Pendi omu ku baliranwa yagambye nti oluyombo lwatandise ku ssaawa 5:00 ez’ekiro nga Musisi yaakakomawo awaka era baagenze okuwulira ng’olutalo lususse kwe kujja bataase abafumbo bano.
Baasanze omukazi ali mu kwasaayasa ndabirwamu za mmotoka ya bba Carina nnamba UAD 602C era ne bamukwata ne batandika okumukkakkanya.
Nansubuga yabategeezezza nti bba bwe yabadde asimbula okugenda ku mulimu mu ggalagi ya Lutalo e Kibuye ku lw’e Ntebe gy’abadde akolera, baabadde bakkaanyizza nti omusajja waakudda mu ssaawa z’olweggulo bakyakaleko bombi ku lunaku lw’abakyala.
Yabagattiddeko nti Musisi yamujooze n’ayitawo, bwe yakozesezza obudde mwe yabadde alina okukomerawo awaka ate n’agenda abumala n’omukazi omulala gwe yafunye e Kibiri mu Makindye Ssaabagabo era okukkakkana ng’eka azzeeyo ku ssaawa 5:00 ez’ekiro.
Musisi olwo naye yabadde yeekyaye ng’atandise okusomba ebintu nga bw’abissa mu mmotoka ng’asazeewo okuviira Nansubuga; era omukazi ono yagambye baliraanwa baabwe abaabadde bazze okubataasa; nti mu kwonoona emmotoka yabadde agezaako kulemesa Musisi kugenda wa mukazi mulala. Mu bye yabadde atwala mwabaddemu n’ebidomola ebipya Musisi by’abadde yaakagula.
Musisi ne Nansubuga babadde baazimba ennyumba yaabwe e Busaabala okuliraana ettaka ly’Abasikawutu e Kazi era baagimaliriza mu 2010 ne bagiyingira. Babadde bamaze emyaka 10 mu bufumbo nga balina abaana basatu okuli ow’emyaka 9, ow’emyaka 7, n’ow’emyezi etaano. Abaana ababiri abakulu bali mu ssomero mu kisulo ate omuto, Nansubuga yadduse naye n’abulawo nga bba amaze okufa.
ENGERI OMULIRO GYE GWAYOKEZZA MUSISI
Muliraanwa omulala Sam Ssekidde yagambye nti mu kukkakkanya abafumbo bano, baabawadde amagezi badde mu nnyumba beebake. Nansubuga yagambye nti tayinza kusula na musajja ava mu bwenzi era n’ategeeza baliraanwa nti agenda kusula mu galagi y’ennyumba yaabwe.
Musisi yayingidde mu kisenge ne yeebaka kyokka teyasibyewo luggi ng’alowooza nti mukaziwe yabadde agenda kukkakkana akomewo mu nnyumba yaabwe.
Kiteeberezebwa nti omukazi wano we yafunidde omukisa n’afuna petulooli n’asooberera Musisi nga yeebase n’akoleeza omuliro mu nnyumba, olwo n’asiba ennyumba n’agissaako n’ekkufulu n’abulawo.
Kiteeberezebwa nti yagukoleezezza mu ntebe eza ‘ssofa’ mu ddiiro era erikka lye lyasoose okumalako Musisi emirembe. Ebintu by’omu ddiiro byonna byasiridde wamu n’eby’omu kisenge ekiteebaganye n’eddiiro era n’obuliri Musisi kwe yabadde yeebase bwaweddewo.
Baliraanwa bwe bazze okudduukirira Musisi ng’alaajana, baatemye oluggi lw’emiryango we yabadde asabira obuyambi kyokka okumaliriza okulumenya ng’amaze okufa era nga n’omulambo gusiridde.
Wadde omuliro gwatandikidde mu ddiiro, Musisi yadduse gy’adda kubanga lwe luggi lwe yabadde tasibye kyokka okulutuukako nga luggaddwa!
Omuduumizi wa poliisi mu ttundutundu ly’obukiikaddyo bwa Kampala, Siraje Bakaleke yatuuse mu kifo Musisi we yafiiridde n’agamba nti bateebereza nti omusajja yabadde anywedde ku mwenge ne kiwa mukaziwe omwagaanya okumutuusaako obulabe nga teyeekengedde.
Yakakasizza nti bye baakung’aanyizza bikakasa nti okwokya kwakoleddwa mu bugenderevu era bazudde nti eyayokezza yakozesezza mafuta ga petulooli.
Yanenyezza abakulembeze b’ekitundu abazze okutaasa olutalo kyokka ne babitwala ng’eby’olusaago ate ng’okwasa emmotoka kyabadde kimala okutwaza Nansubuga ku poliisi.
Omulambo gwatwaliddwa e Mulago okugwekebejja oluvannyuma gutwalibwe e Luweero gy’agenda okuziikibwa.
Abazze batta babbaabwe
•August 20, 2014: Poliisi yakutte Grolia Kaitesi nga kigambibwa nti yayokedde bba Christopher Wasswa Katongole mu nnyumba e Gangu n’afa.
•August 2013: Kigambibwa nti Ruth Kojo yayokera bba Steven Ssuuna mu nju e Lweza.
•August 10, 2014: Sarah Nambozo ow’e Sisiya Bulambuli yasse bba Boniface Musubo bwe yamukubye n’amukutula omugongo.
•August 6, 2014: Iren Kyakuwa ow’e Kyawagonya Lwengo yakubye bba Ssaalongo Vincent Nyenje akakumbi n’amutta.
•August 20, 2014: Timothy Eduket ateeberezebwa nti yattiddwa mukazi gwe yagenze naye mu loogi ya Whispers e Kireka ku lw’e Namugongo
•Jacqueline Uwera Nsenga baamusalira ekibonerezo kya kusibwa emyaka 25 bwe yasingibwa ogw’okutta bba Juvenale Nsenga mu maka gaabwe e Bugoloobi.


text:
Bya HUSSEIN BUKENYA
Victoria Uni. 0-2 SC Villa
BIDCO 1-2 Police
Lweza 0-0 Kira Young
Soana 4-1 Rwenshama
OMUWUWUTTANYI wa Cranes ne KCCA FC, Brian Majwega yeegasse ku bazannyi ba Uganda abaguliddwa obuwanana nga bagenda okuzannya omupiira gw’ensimbi.
Enteeseganya za KCCA, Majwega mw’azannyira ne Azam eya Tanzania, zaawedde era asigalidde kussa mukono ku ndagaano ya myaka ebiri.
Ensonda zaategeezezza nti Majwega yaguliddwa doola emitwalo 8 (mu za Uganda obukadde 220) nga waakufunanga doola 1500 buli mwezi (mu za Uganda obukadde 4.1).
Kino kitegeeza nti Majwega yeegasse ku Brian Umony, Mike Mutyaba, Emma Okwi ne Jamal Salim ku bamu abakyasinze okugulwa ssente ennyingi nga bava mu liigi ya Uganda.
Umony, yagulwa emitwalo gya doola 5 okugenda mu Azam sso nga ne Mutyaba yagulwa ssente ze zimu okugenda mu El Merreikh eya Sudan. Jamal (Merreikh), yagulwa doola emitwalo 6.
Omutendesi wa KCCA, Abdallah Mubiru yategeezezza nti wadde eddibu lya Majwega lijja kubakosa, baabadde tebasobola kumukugira kugenda.
SC VILLA EGOBA KIKOPO:
Omutendesi wa Villa, Sam Ssimbwa yawaanye omutindo ttiimu ye gwe yayolesezza ng’ewangula Victoria (2-0) ku Lwokutaano. Ssimbwa yagambye nti kano kabonero akalaga nti bagoba kikopo kuba baafunye kaadi emmyuufu mu ddakiika ya 35 nga guli (0-0)


text:
Bya TOM GWEABAYANGA
RONALD Maluma ,30, yakoma mu S4 n’atandika okulima obutunda obumubbudde. Eyatandika n’ebikolo 50 mu 2012 e Wakitaka mu ggombolola y’e Mafubira e Jinja, kati yagula poloti mu Town Council y’e Bugembe kwe yazimba ennyumba eri ku pulaani y’ekibuga n’awona obupangisa, kw’ayongedde poloti endala e Buwekula kw’ategeka okuzimba ez’abapangisa era yagula ne pikipiki Bajaj empya ttuku.
Okulima yakutandikira mu bugubi wabula we bituuse agamba nti alimuggya ku nkumbi aliba mwana wa mwana.
Agamba nti 2013 we gwaggweerako ng’amakungula agakung’anyizzaamu obukadde 20. Naye byonna by’akoze biri ku ttaka eppangise ku kyalo Bufaaki mu ggombolola y’e Mbulamuti e Kamuli.
Alina essamba empya okuli ebikolo by’obutunda 570, mw’asuubira okuyoola obu¬kadde 35 wakati wa August 2014 ne December wa 2015.
ANYUMYA
Emisomo bwe gy’alema, nnasuubula ebirime e Wakitaka kyokka ng’abasuubuzi bangi ng’ate akatale katono.
Ku kyalo kwaliko omuvubuka, Waiswa Opio eyalina ebikolo 50 eby’obutunda mwe yayoolanga ssente n’agula pikipiki empya. Yanoganga kkiro 100 ez’obutunda olunaku, nga buli kkiro agitunda 2,500/- nange ne nsalawo mbulime wabula nga sirina ttaka.
Mu 2012, mukyala wange Hanifa Mpooya, yantemyako nti e Bufaaki eriyo abalina ettaka lye batakozesa nnyo, nti bayinza okutupangisa.
Engugu twazikuba e Bufaaki ne tupangisa ettaka ku 70,000/- buli mwaka. Mu myaka ebiri gye nnamalamu nnafuna obukadde 20 be ddu! Obumanyirivu bwannyamba okuwangula okusoomoozebwa, amakungula bwe gaatandika nga nnoga wakati wa kkiro 100 ne 170, nga ntwala mu kibuga Jinja n’e Kampala, ate abaguzi abamu baaguliranga ku musiri.
Nnagggulawo akawunti mu bbanka ne ntongoza n’ekitabo mwe nnawandiikanga obuzito bwe nnoze ne ssente ze ntunze, okugattagatta wonna (2012-2013) nga ndi mu bukadde 20.
Zino ze nnagulamu po¬loti e Bugembe ne nzimbako n’ennyumba eyomulembe. Mu ntandikwa y’omwaka guno, nnapangisa awalala we nasimba ebikolo 570 ebyatandise okwengera mu August, era nsuubira obukadde 34 ku nkomerero ya 2015.
EKYAMA
Ng’onoobufunamu, ennimiro olina okugirabirira buteddiza okutuusa ku makungula.
“Ebinnya biba ffuuti 10 ku 10, ne layini bwe zityo. Mu kinnya nteekamu ebigimusa ebya nnakavundira omuli n’obusa bw’ente n’embuzi ate mu kyeya, mbikka ku kikolo nga nkozesa emigogo gy’ebitooke, ebikolokomba n’ebika by’omuddo ebitakala mangu.
Ekyeya bwe kitaama nsomba amazzi ne nfukirira okutuusa enkuba lw’edda, obwengedde nga ntunda. Nfuuyiza eddagala lya Rocket, dyhtyne powder, super grow ne indofill okutuusa ku kumulisa, ku kimuli ne ku kibala nkozesa Thonex kuba Rocket awunya nnyo n’agoba enjuki ezisaka obuwunga obuyamba mu kubala.
Mbulinnyisa ebikondo n’emyaliiro kwe nsiba wuuzi abavubi ze balukamu obutimba kwe bulandira. Waya z’ebyuma nnazidibya kuba mu kyeya zibu¬guma ne zibwokya, ekitaataaganya enkula yaabwo.
NTEEKAMU EBIJANJAALO
Obutasaasaanya ssente nnyingi ku ddagala nnayiiya akakodyo k’okusimba ebijanjaalo mu layini z’obutunda era mu sizoni ebbiri, mbifunamu ensawo muka


text:
2 Samwiri
Chapter 23
1 Bino bye bigambo bya Dawudi eby'enkomerero. Dawudi mutabani wa Yese ayogera, Era omusajja eyagulumizibwa waggulu ayogera, Katonda wa Yakobo gwe yafukako amafuta, Era asanyusa olwa zabbuli za Isiraeri:
2 Omwoyo gwa Mukama gw'ayogerera mu nze, Ekigambo kye ne kiba ku lulimi lwange.
3 Katonda wa Isiraeri yayogera, Lwazi lwa Isiraeri yaŋŋamba: Omuntu afuga abantu n'obutuukirivu, Afuga ng'atya Katonda,
4 Aliba ng'omusana gw'enkya, enjuba bw'evaayo, Obudde obw'enkya obutaliiko bire; Omuddo omugonvu (bwe guva) mu ttaka, Olw'okwaka okutangalijja enkuba ng'ekedde.
5 Mazima ennyumba yange si bw'eri bw'etyo eri Katonda; Naye yalagaana nange endagaano eterivaawo, Eyeeteeseteese mu byonna era ey'enkalakkalira; Kubanga bwe bulokozi bwange bwonna era kye nneegomba kyonna, Newakubadde nga takikuza.
6 Naye abatatya Katonda bonna baliba ng'amaggwa ag'okusindikibwa, Kubanga tegayinza kukwatibwa na mukono:
7 Naye omuntu agakomako Kimugwanira okubeerera ddala n'ekyuma n'olunyago lw'effumu; Era galyokerwa ddala omulizo mu kifo kyago.
8 Gano ge mannya ag'abasajja ab'amaanyi Dawudi be yalina: Yosebubasusebesi Omutakemoni, omukulu w'abaami; era bwe yali bw'atyo Adino Omwezeni, eyalwana n'olunaana abattirwa awamu.
9 Ereazaali n'amuddirira mutabani wa Dodayi omwana w'Omwakoki omu ku basajja abasatu ab'amaanyi abaali ne Dawudi, bwe baasoomoza Abafirisuuti abaali bakuŋŋaanidde eyo okulwana, n'abasajja ba Isiraeri nga bagenze:
10 n'agolokoka n'atta Abafirisuuti omukono gwe ne gukoowa, omukono gwe ne gwegatta n'ekitala: Mukama n'aleeta okuwangula okunene ku lunaku olwo; abantu ne baddayo ennyuma we okunyaga obunyazi.
11 Ne Samma mutabani wa Agee Omukalali ye yamuddirira. Awo Abafirisuuti baali bakuŋŋaanye okuba ekibiina awaali omusiri ogw'ebijanjaalo; abantu ne badduka Abafirisuuti.
12 Naye ye n'ayimirira wakati mu musiri n'agukuuma n'atta Abafirisuuti: Mukama n'aleeta okuwangula okunene.
13 N'abasatu ku bakulu amakumi asatu ne baserengeta ne bajja eri Dawudi mu biro eby'amakungula eri empuku Adulamu; n'ekibiina ky'Abafirisuuti baali basiisidde mu kiwonvu Lefayimu.
14 Era Dawudi yali mu mpuku mu biro ebyo n'Abafirisuuti ab'omu kigo baali mu Besirekemu.
15 Awo Dawudi ne yeegomba n'ayogera nti Singa wabaddewo anannywesa amazzi agava mu luzzi olw'e Besirekemu oluli ku wankaaki!
16 N'abasajja abasatu ab'amaanyi ne bawaguza mu ggye ly'Abafirisuuti ne basena amazzi mu luzzi olw'e Besirekemu, olwali ku wankaaki, ne bagatwala ne bagaleetera Dawudi: naye n'atakkiriza kunywako, naye n'agafuka eri Mukama.
17 N'ayogera nti Kiddire eri, ai Mukama, nze okukola kino: nnywe omusaayi gw'abasajja abagenze n'obulamu bwabwe? kyeyava agaana okunywako. Ebyo abasajja abasatu ab'amaanyi bye baakola.
18 Ne Abisaayi muganda wa Yowaabu mutabani wa Zeruyiya ye yali omukulu w'abasatu abo. N'agalula effumu lye okulwana n'ebikumi bisatu n'abatta n'aba n'erinnya mu abo abasatu:
19 Teyali wa kitiibwa okusinga abasatu abo? kyeyava afuuka omukulu waabwe: era naye teyatuuka ku basatu abo ab'olubereberye.
20 Ne Benaya mutabani wa Yekoyaada omwana w'omusajja omuzira ow'e Kabuzeeri, eyakola eby'amaanyi, n'atta batabani ba Aliyeri wa Mowaabu bombi: era yaserengeta n'atta empologoma wakati mu bunnya mu biro eby'omuzira:
21 era yatta Omumisiri, omusajja omulungi: era Omumisiri yali akutte effumu mu mukono gwe; naye n'aserengeta gy'ali ng'alina omuggo, n'asika effumu n'aliggya mu mukono gw'Omumisiri n'amutta n'effumu lye ye.
22 Ebyo Benaya mutabani wa Yekoyaada bye yakola n'aba n'erinnya mu basatu abo ab'amaanyi.
23 Yasinga ekitiibwa abo amakumi asatu naye teyatuuka ku basatu abo ab'olubereberye. Dawudi n'amufuula omukulu w'abakuumi.
24 Ne Asakeri muganda wa Yowaabu yali wa ku makumi asatu abo: Erukanani mutabani wa Dodo Omubesirekemu;
25 Samma Omukalodi; Erika Omukalodi;
26 Kerezi Omupaluti, Ira mutabani wa Ikkesi Omutekowa;
27 Abiyezeri Omwanasosi, Mebunnayi Omukussai;
28 Zalumoni Omwakowa, Makalayi Omunetofa;
29 Kerebu mutabani wa Baana Omunetofa, Ittayi mutabani wa Libayi ow'e Gibeya eky'abaana ba Benyamini;
30 Benaya Omupirasoni, Kiddayi ow'oku bugga obw'e Geyaasi;
31 Abi-aluboni Omwalubasi, Azumavesi Omubalukumi;
32 Eriyaba Omusaaluboni, batabani ba Yaseni, Yonasaani;
33 Samma Omukalali, Akiyamu mutabani wa Salali Omwalali;
34 Erifereti mutabani wa Akasubayi omwana w'omu Maakasi, Eriyamu mutabani wa Akisoferi Omugiro;
35 Kezulo Omukalumeeri, Paalayi Omwalubi;
36 Igali mutabani wa Nasani ow'e Zoba, Bani Omugaadi;
37 Zereki Omwamoni, Nakalayi Omubeerosi, abaatwaliranga ebyokulwanyisa Yowaabu mutabani wa Zeruyiya;
38 Ira Omuyisuli, Galebu Omuyisuli;
39 Uliya Omukiiti: omuwendo gwa bonna amakumi asatu mu musanvu.


text:
Okusinziira ku Minisitule y’ebyobulamu, abantu ebitundu 25 ku buli kikumi bebalina ekirwadde kya pressure, 8 ku buli kikumi, bamegana na sukali ate nga 300 ku buli bantu emitwaalo kumi balina kookolo.
Ebirwadde nga bino bisibuka mu ngeri gyetutwalamu obulamu bwaffe era nga bisobola okutangirwa. Okukola dduyiro, kyekimu ku ngeri ab’ebyobulamu gyebawabulamu okuyamba omubiri okwetangira endwadde zino.
Twasisinkanye ekibinja ky’abantu mu bitundu by’e Namboole abeevumbulidde okukola dduyiro, okwetangira ebirwadde bino ebireetebwa engeri omuntu gy’atwalamu obulamu bwe.
Posted 14 hours 59 min ago..


text:
2 Ebyomumirembe
Chapter 5
1 Bwe gutyo omulimu gwonna Sulemaani gwe yakola olw'ennyumba ya Mukama ne guggwaawo. Sulemaani n'ayingiza ebintu Dawudi kitaawe bye yawonga; effeeza ne zaabu n'ebintu byonna, n'abiteeka mu mawanika g'ennyumba ya Katonda.
2 Awo Sulemaani n'alyoka akuŋŋaanya abakadde ba Isiraeri n'emitwe gyonna egy'ebika, abakulu b'ennyumba za bakitaabwe ez'abaana ba Isiraeri, e Yerusaalemi, okulinnyisa essanduuko ey'endagaano ya Mukama okugiggya mu kibuga kya Dawudi, ye Sayuuni.
3 Abasajja bonna aba Isiraeri ne bakuŋŋaanira eri kabaka ku mbaga, eyabaawo mu mwezi ogw'omusanvu.
4 Awo abakadde bonna aba Isiraeri ne bajja, Abaleevi ne basitula essanduuko.
5 Ne balinnyisa essanduuko n'eweema ey'okusisinkanirangamu, n'ebintu byonna ebitukuvu ebyali mu Weema; ebyo bakabona Abaleevi ne babirinnyisa.
6 Kabaka Sulemaani n'ekibiina kyonna ekya Isiraeri abaali bakuŋŋaanidde gy'ali ne baba mu maaso g'essanduuko, nga bawaayo endiga n'ente, ezitagattika newakubadde okubalika obungi.
7 Awo bakabona ne bayingiza essanduuko ey'endagaano ya Mukama mu kifo kyayo, awayimibwa okwogera mu nnyumba, mu kifo ekitukuvu ennyo, wansi w'ebiwawaatiro bya bakerubi.
8 Kubanga bakerubi bayanjala ebiwawaatiro byabwe ku kifo ky'essanduuko, bakerubi ne babikka ku ssanduuko n'emisituliro gyayo waggulu.
9 N'emisituliro gyali miwanvu bwe gityo emisa gy'emisituliro n'okulaba n'agiraba ayima awali essanduuko mu maaso g'awayimibwa okwogera; naye n'atagiraba ayima ebweru: era ekyali eyo ne leero.
10 Temwali kintu mu ssanduuko wabula ebipande byombi Musa bye yateeka omwo ku Kolebu, Mukama bwe yalagaana endagaano n'abaana ba Isiraeri, we baava mu Misiri.
11 Awo olwatuuka bakabona bwe baamala okuva mu kifo ekitukuvu, (kubanga bakabona bonna abaali eyo baali beetukuzizza, so tebaakwata mpalo zaabwe;
12 era n'Abaleevi abayimbi, bonna, Asafu, Kemani, Yedusuni, ne batabani baabwe ne baganda baabwe, nga bambadde bafuta ennungi, nga balina ebitaasa n'entongooli n'ennanga, ne bayimirira ku nkomerero y'ekyoto ey'ebuvanjuba, era wamu nabo bakabona kikumi mu abiri nga bafuuwa amakondeere:)
13 awo olwatuuka abaafuuwa n'abayimbi nga bafaanana omu, okuwuliza eddoboozi erimu nga batendereza nga beebaza Mukama, era bwe baayimusa eddoboozi lyabwe n'amakondeere n'ebitaasa n'ebintu ebivuga, ne batendereza Mukama, nga boogera nti Kubanga mulungi; kubanga okusaasira kwe kubeerera emirembe gyonna: awo ennyumba n'eryoka ejjula ekire, ennyumba ya Mukama,
14 bakabona n'okuyinza ne batayinza kuyimirira okuweereza olw'ekire: kubanga ekitiibwa kya Mukama kyajjula ennyumba ya Katonda.


text:
Yoswa
Chapter 3
1 Yoswa n'akeera enkya n'agolokoka, ne bava mu Sittimu, ne batuuka ku Yoludaani, ye n'abaana ba Isiraeri bonna; ne basulawo nga tebannasomoka.
2 Awo ennaku ssatu bwe zaayita abaami ne bayita wakati mu lusiisira;
3 ne balagira abantu, nga boogera nti Bwe munaalaba essanduuko ey'endagaano ya Mukama Katonda wammwe; ne bakabona Abaleevi nga bagyetisse, ne mulyoka muva mu kifo kyammwe, ne mugigoberera.
4 Naye wanaabaawo ebbanga wakati wammwe nayo; ng'emikono enkumi bbiri gigerebwa: temugisemberera, muyoke mumanye ekkubo eribagwanidde okuyitamu; kubanga okutuuka kaakano temunnayita mu kkubo lino.
5 Yoswa n'agamba abantu nti Mwetukuze kubanga enkya Mukama anaakola eby'amagero mu mmwe.
6 Yoswa n'agamba bakabona, ng'ayogera nti musitule essanduuko ey'endagaano, musomoke mukulembere abantu. Ne basitula essanduuko ey'endagaano n'ebakulembera abantu.
7 Mukama n'agamba Yoswa nti Leero naatanula okukugulumiza mu maaso ga Baisiraeri bonna, bamanye nti, nga bwe nnali ne Musa, bwe ntyo bwe nnaabeeranga naawe.
8 Era onoolagira bakabona abasitula essanduuko ey'endagaano, ng'oyogera nti Bwe munaatuuka ku mabbali g'amazzi aga Yoludaani, munaayimirira mu Yoludaani.
9 Yoswa n'agamba abaana ba Isiraeri nti Mujje wano, muwulire ebigambo bya Mukama Katonda wammwe.
10 Yoswa n'ayogera nti Ku kino kwe munaamanyira nga Katonda omulamu ali mu mmwe, era nga talirema kugoba mu maaso gammwe Abakanani, n'Abakiiti, n'Abakiivi, n'Abaperizi, n'Abagirugaasi, n'Abamoli, n'Abayebusi.
11 Laba, essanduuko ey'endagaano ya Mukama w'ensi zonna, ebakulembera okusomoka Yoludaani.
12 Kale kaakano mwerondere abasajja kkumi na babiri mu bika bya Isiraeri, buli kika omu.
13 Owo, ebigere bya bakabona abasitula essanduuko ya Mukama, Mukama w'ensi zonna bwe biribeera mu mazzi ga Yoludaani, amazzi ga Yoludaani ne galyoka gaggwaawo, ge mazzi agava engulu; ne gayimirira entuumu wamu.
14 Awo, abantu bwe baava mu weema zaabwe, okusomoka Yoludaani, bakabona abaasitula essanduuko ey'endagaano nga bakulembedde abantu;
15 era abaasitula essanduuko bwe baatuuka ku Yoludaani, ebigere bya bakabona abaasitula essanduuko ne byennyika ku mabbali g'amazzi (kubanga Yoludaani gwanjaala ku ttale lyagwo lyonna mu biro byonna eby'amakungula,)
16 amazzi agaava engulu ne galyoka gayimirira ne geekuma entuumu wamu, wala nnyo, ku Adamu, ekibuga ekiriraanye e Zalesani: n'ago agakka ku nnyanja eye Alaba, ye nnyanja ey'omunnyo, ne gaggweerawo ddala: abantu ne basomokera awaliraanye e Yeriko.
17 Bakabona abaasitula essanduuko ey'endagaano ya Mukama ne bayimirira ne banywera ku lukalu wakati mu Yoludaani, n'Abaisiraeri bonna ne bayita awakalu, okutuusa eggwanga lyonna lwe lyayitira ddala mu Yoludaani.


text:
Ezekyeri
Chapter 22
1 Era nate ekigambo kya Mukama ne kinjijira nga kyogera nti
2 Naawe, omwana w'omuntu, onoosala omusango, onoosala omusango ogw'ekibuga eky'omusaayi? kale kimanyise emizizo gyakyo gyonna.
3 Era yogera nti Bw'ati bw'ayogera Mukama Katonda nti Ekibuga ekiyiwa omusaayi wakati mu kyo so, ekiseera kyakyo kituuke, ekikola ebifaananyi okweyonoona okwegwagwawaza!
4 Ozzizza omusango ogw'omusaayi gwo gw'oyiye, era ogwagwawazibwa n'ebifaananyi byo bye wakola; era osembezezza ennaku zo, era otuuse ne mu myaka gyo: kyenvudde nkufuula ekivume eri amawanga, n'eky'okukudaalira eri ensi zonna.
5 Abo abakuli okumpi, n'abo abakuli ewala balikukudaalira, ggwe alina erinnya ery'obugwagwa era ajjudde okusasamala.
6 Laba, abakungu ba Isiraeri, buli muntu ng'obuyinza bwe bwe buli, baabanga mu ggwe okuyiwa omusaayi.
7 Mu ggwe mwe baanyoomeranga kitaabwe ne nnyaabwe; wakati mu ggwe mwe baakoleranga omugenyi eby'okujooga: mu ggwe mwe baalyazaamaanyanga atalina kitaawe ne nnamwandu.
8 Wanyoomanga ebintu byange ebitukuvu, n'oyonoonanga ssabbiiti zange.
9 Abasajja abawaayiriza baabanga mu ggwe okuyiwa omusaayi: ne mu ggwe mwe baaliiranga ku nsozi: wakati mu ggwe mwe baakoleranga eby'obukaba.
10 Mu ggwe mwe babikkulidde ku bwereere bwa kitaabwe: mu ggwe mwe bakwatira n'amaanyi omukazi eyali nga si mulongoofu olw'okweyawula kwe.
11 Era waliwo akoze eky'omuzizo ne mukazi wa munne; era waliwo n'omulala ayonoonye n'obukaba muka mwana we; era waliwo n'omulala mu ggwe eyakwata mwannyina muwala wa kitaawe.
12 Mu ggwe mwe baliiridde enguzi okuyiwa omusaayi; wasolooza amagoba ne bisukkirira, era baliraanwa bo wabaviisaamu amagoba ng'okwatiddwa omululu ng'ojooga, era onneerabidde nze, bw'ayogera Mukama Katonda.
13 Laba nno, amagoba go agatali ga mazima ge wagoba kyennava ngakubira mu ngalo n'omusaayi gwo ogwabanga wakati mu ggwe.
14 Omutima gwo guliyinza okugumiikiriza, oba emikono gyo giriyinza okuba n'amaanyi, mu nnaku mwe nditeeseza ebibyo? nze Mukama nkyogedde n'okukola ndikikola.
15 Era ndikusaasaanyiza mu mawanga, ne nkutaataaganyiza mu nsi nnyingi; era ndikumalamu empitambi yo.
16 Awo oligwagwawazibwa ku bubwo wekka mu maaso g'amawanga; kale olimanya nga nze Mukama.
17 Awo ekigambo kya Mukama ne kinjijira nga kyogera nti
18 Omwana w'omuntu, ennyumba ya Isiraeri efuuse amasengere gye ndi: ne bonna bikomo na masasi na byuma na bbaati wakati mu kikoomi; masengere ga ffeeza.
19 Mukama Katonda kyava ayogera bw'ati nti Kubanga mwenna mufuuse masengere, laba, kyendiva mbakuŋŋnaanya mu Yerusaalemi wakati.
20 Nga bwe bakuŋŋaanya effeeza n'ebikomo n'ebyuma n'amabaati n'amasasi mu kyoto wakati okubifukutako omuliro okubisaanuusa; bwe ntyo bwe ndibakuŋŋaanya mmwe nga ndiko obusungu n'ekiruyi, era ndibateekawo ne mbasaanuusa.
21 Weewaawo, ndibakuŋŋaanya ne mbafukutako omuliro ogw'obusungu bwange, nammwe mulisaanuuka wakati mu kyo.
22 Ng'effeeza bw'esaanuukira wakati mu kyoto, nammwe bwe mulisaanuukira bwe mutyo wakati nu kyo; kale mulimanya nga nze Mukama mbafuseeko ekiruyi kyange.
23 Awo ekigambo kya Mukama ne kinjijira nga kyogera nti
24 omwana w'omuntu, kigambe nti ggwe oli nsi eterongoosebwa, so tetonnyebwako nkuba ku lunaku olw'okunyiigirako.
25 Waliwo okwekobaana kwa bannabbi baakyo wakati mu kyo ng'empologoma ewuluguma etaagulataagula omuyiggo: alidde emmeeme z'abantu; banyaga eby'obugagga n'eby'omuwendo omungi; bafudde bannamwandu baakyo okuba abangi wakati mu kyo.
26 Bakabona baakyo bagiridde ekyejo amateeka gange, era bagwagwawazizza ebintu byange ebitukuvu: tebaawuddeemu bitukuvu n’ebitali bitukuvu, so tebayigiriza bantu okwawulamu ebitali birongoofu n'ebirongoofu, era bakwese amaaso gaabwe essabbiiti zange, nange nvumisibwa mu bo.
27 Abakungu baakyo wakati mu kyo bali ng'emisege egitaagulataagula omuyiggo; okuyiwa omusaayi n'okuzikiriza emmeeme balyoke bafune amagoba agatali ga mazima.
28 Era bannabbi baakyo babasiigiddeko ebbumba eritasekuddwa bulungi, nga balaba ebyayanga era nga babalagula eby'obulimba, nga boogera nti Bw'ati bw'ayogera Mukama Katonda, Mukama nga so tayogedde.
29 Abantu ab'omu nsi bajooze, ne bagoberera okunyaga; weewaawo, beeraliikirizza omwavu n'eyeetaaga, era bajooze nunnaggwanga nga bamulanga bwereere.
30 Ne nnoonya omusajja mu bo eyandiddaabirizza olukomera n'ayimirira mu kituli ekiwaguddwa mu maaso gange ku lw'ensi, nneme okugizikiriza: naye ne ssiraba n'omu.
31 Kyenvudde mbafukako okunyiiga kwange; mbamazeewo n'omuliro ogw'obusungu bwange: ndese ku mutwe gwabwe ekkubo lyabwe bo, bw'ayogera Mukama Katonda.


text:
Essuula 5
1 N'okugamba bagamba nga mu mmwe mulimu obwenzi, era obwenzi bwe butyo obutali ne mu b'amawaaga, omuntu okubeera ne mukazi wa kitaawe.
2 Nammwe mwegulumizizza; so temwanakuwala bunakuwazi, oyo eyakola ekikolwa ekyo alyoke aggibwe wakati mu mmwe.
3 Kubanga nze bwe ssibaayo mu mubiri naye nga ndiyo mu mwoyo; mmaze okusalira omusango oyo eyayonoona ekyo bw'atyo,
4 mu linnya lya Mukama waffe Yesu, mmwe nga mukuŋŋaanye n'omwoyo gwange awamu n'amaanyi ga Mukama waffe Yesu,
5 okuwaayo ali bw'atyo eri Setaani omubiri okuzikirizibwa, omwoyo gulyoke gutokoke ku lunaku lwa Mukama waffe Yesu.
6 Okwenyumiriza kwammwe si kulungi: Tetumanyi ng'ekizimbulukusa ekitono kizimbulukusa ekitole kyonna?
7 Muggyeemu ekizimbulukusa eky'edda, mulyoke mubeere ekitole ekiggya, nga temuliimu kizimbulukusa. Kubanga era n'Okuyitako kwaffe kwattibwa, ye Kristo:
8 kale tufumbe embaga, si na kizimbulukusa eky'edda, newakubadde n'ekizimbulukusa eky'ettima n'obubi, wabula n'ebitazimbulukuswa eby'obutali bukuusa n'amazima.
9 Nnabawandiikira mu bbaluwa yange obuteegattanga na benzi;
10 so si kwewalira ddala abenzi ab'omu nsi muno, oba abeegombi n'abanyazi, oba abasinza ebifaananyi: kubanga bwe kiba kityo kyandibagwanidde okuva mu nsi:
11 naye kaakano mbawandiikira obuteegattanga naye, omuntu yenna ayitibwa ow'oluganda bw'aba nga mwenzi, oba mwegombi, oba asinza ebifaananyi, oba muvumi, oba mutamiivu, oba munyazi; ali bw'atyo n'okulya temulyanga naye.s
12 Kubanga nfaayo ki okusalira omusango abali ebweru? Mmwe temusalira musango ba munju?
13 Naye ab'ebweru Katonda ye abasalira omusango. Omubi oyo mumuggye mu mmwe.


text:
ABAKYALA b’ekibiina kya Forum for Democratic Change (FDC) bakunze Bannayuganda okubeegattako mu kaweefube w’okuyamba bannakazadde mu kukuza olunaku lwa lw’abakazi ku Ssande nga March 8.
Ingrid Turinawe, akulira abakyala mu FDC, yategeezezza mu lukuhhaana lwa bannamawulire ku kitebe kya FDC e Najjanankumbi nti abakazi bonna mu ggwanga luno olunaku tebandyonoonye ssente wabula ze bategese okunywamu omwenge n’emicakalo, bazigulemu eddagala mu malwaliro.
Yasabye Bannayuganda babeegatteko mu kusonda ssente ezigenda okuyamba eddwaaliro ly’e Bugiri kuba liri mu mbeera mbi nnyo.
Turinawe yasabye Pulezidenti Museveni nti ssente z’agenda okukozesa mu kutegeka emikolo gy’olunaku e Kabale, yandiziguzeemu eddagala, eggirita, enkampa n’empiso ebiyamba bamaama mu kuzaala, kikendeeze ku bamaama 19 abafiira mu ssanya buli lunaku olw’ebbula ly’ebikozesebwa mu malwaliro n’obugayaavu bw’abasawo ng’ate abamu si bayigirize kimala.


text:
LEERO ku Mmande nga tujjukira nga bwe giweze emyaka 29 bukya bayeekera ba NRA nga baduumirwa Pulezidenti Yoweri Museveni banunula Bannayuganda mu bukulembeze bwa musibira mu bbwa Milton Obote, tukuleetedde ebimu ku bifaananyi bya Museveni eby’enjawulo okuva bwe yatandika okulwanyisa Amin Dada okutuuka ku Milton Obote abaali batabuse mu kutta Bannayuganda.
Mu bifaananyi bino kuliko nga Museveni addukidde e Tanzania ne famire ye yonna okutandika okutegeka olutalo, wuuyo e Luweero mu nsiko n’oluvannyuma ng’alayizibwa ku madaala ga Palamenti mu 1986 n’okutuuusa kati.
Museveni nga yaakadduka mu Uganda mu gya 1970 ng’ali e Tanzania ne mukyalawe ne Muhoozi.
Lwe yalayizibwa mu 1986 ku madaala ga Palamenti.
Gen. Muhoozi ne mutabaniwe Brig. Muhoozi mu nte zaabwe nga baakawamba.
Paapa John Paul (ku kkono) ne Museveni lwe yakyala wano mu 1993. Yali yaakatuuka ku kisaawe e Ntebe
Bill Clinton ne mukyalawe (ku kkono) ate Museveni n’owuwe (ku ddyo).
Museveni bwe yali akyali mu nsiko e Luweero n’aabalwanyi be.
Omugenzi Kalidinaali Nsubuga (ku ddyo) ne Museveni mu myaka gya 1990.
Museveni (wakati) ng’ali ne batoobe; Nzeire (ku kkono) ne Salim Saleh ku ddyo.
Eyali akulira abakubi b’engatto mu Kampala Sulaiman Maate ng’akuba engatto za Museveni.
Museveni ne Kakooza Mutale nga bazzeeyo mu nsiko e Luweero mu gya 1990.
Bamuseveni mu myaka gyabwe egy’ekivubuka
Famire ya Museveni ng’abaana bonna bakyali bato ddala.